Sakit, kerap mimpi ular, Bella Astillah dakwa disihir
Oleh HANISAH SELAMAT

6 Disember 2022, 6:00 pm
PETALING JAYA – Berdepan masalah kesihatan, berubah pemarah dan kerap bermimpi ular antara situasi dialami pelakon Bella Astillah hingga terpaksa mendapatkan rawatan perubatan Islam.
Kata isteri kepada penyanyi Aliff Aziz itu, bukan hanya urusan kerja terbengkalai, gangguan dipercayai sihir atau ilmu hitam itu turut meninggalkan impak kepada keluarganya.
Akui bintang drama Aku Tanpa Cintamu itu, dia mengambil keputusan mendedahkan perkara tersebut kepada umum supaya dapat dijadikan iktibar.
“Sejujurnya saya tak suka gembur-gemburkan situasi ini, biar antara kami saja yang tahu tetapi saya kongsikan untuk kita semua ambil sebagai pengajaran.
“Saya takut nak dedahkan sebab sebelum ini tak pernah alami, kalau kalian tengok saya jarang muat naik hantaran dalam Instagram, itu bermakna saya kurang sihat.
“Sekarang saya berubat minta ustazah datang rumah. Rasanya baru lagi kami ke Sabah, tetapi pada saat akhir saya tak dapat buat persembahan apabila di hotel saya tiba-tiba sakit dan tiada suara,” katanya.

Aktres yang juga penyanyi itu memaklumkan mengenai kesulitan yang sedang dilaluinya kini menerusi wawancara menerusi program hiburan TV3, Melodi, kelmarin.
Tambah ibu kepada dua cahaya mata itu, anak bongsu mereka, Ara Adreanna turut terkena gangguan apabila menangis pada awal pagi, namun bukan berpunca daripada sebarang penyakit.
Suaminya, Aliff pula difahamkan mengalami gejala bisa seluruh badan yang mengakibatkan juara Gegar Vaganza 8 (GV8) itu lemah serta sukar bekerja.
“Setakat ini cuma Ara Adreanna setiap hari antara pukul 2 pagi sampai 4 pagi menjerit, menangis dan meracau tanpa henti tetapi doktor mengesahkan dia sihat.
“Oleh sebab itu kami terlintas nak ikhtiar dengan melakukan rawatan alternatif selepas Aliff pula rasa tak boleh nak kerja, lemau dan sakit badan.
“Sebelum ini saya tak pernah terfikir mengenai sihir walaupun mimpi ular besar, ular terputus, terbelah dua selain mimpi Ayden pegang ular berkenaan,” katanya.
Pada masa sama, Bella menegaskan sukar memaafkan individu yang melakukan perkara khurafat seperti itu terhadap dirinya dan keluarga.
Terdahulu, Bella dan Aliff mendirikan rumah tangga pada 9 September 2016, namun bercerai pada 16 Mei 2019 sebelum rujuk semula ketika dalam tempoh edah.
Pasangan itu dikurniakan sepasang cahaya mata, Mohamad Ayden Adrean, 5, dan Ara, 2. – KOSMO! ONLINE


Tengku Zafrul nafi ke Qatar untuk tonton Piala Dunia
Oleh MOHD. HUSNI MOHD. NOOR

6 Disember 2022, 5:16 pm
PUTRAJAYA – “Saya sebenarnya ke Abu Dhabi bukan tengok Piala Dunia di Doha, Qatar,” itu jelas Menteri Perdagangan Antarabangsa dan Industri, Tengku Datuk Seri Zafrul Tengku Abdul Aziz.
Tengku Zafrul hari ini menafikan berita tersebar di media sosial kononnya beliau ke Qatar bagi menyaksikan Piala Dunia yang sedang berlangsung di negara itu.
Menerusi perkongsian di laman sosialnya, Tengku Zafrul berkata, beliau sebenarnya ke Abu Dhabi bagi menyaksikan majlis perjanjian bersejarah antara Petronas Abu Dhabi Sdn Bhd & Abu Dhabi National Oil Company (ADNOC).
“Baru sahaja angkat sumpah, sudah keluar macam-macam berita palsu kononnya saya ponteng Mesyuarat Jemaah Menteri untuk tengok Piala Dunia di Qatar.
“Saya ke Abu Dhabi bukan ke Doha. Abu Dhabi tiada Piala Dunia, Doha sahaja yang ada.
“Saya ke Abu Dhabi atas utusan rasmi dan bukan saja-saja. Tidak hadir Mesyuarat Jemaah Menteri bukan macam ponteng kelas,” katanya.

Katanya, mana-mana menteri yang mahu keluar negara perlu mendapatkan kebenaran Perdana Menteri dan jika tidak lulus tidak boleh pergi.
Tengku Zafrul berkata, selepas angkat sumpah menteri pada Sabtu lalu beliau terus ke Ibu Peiabat Kementerian Perdagangan Antarabangsa dan Industri untuk memaklumkan Ketua Setiausaha Kementerian mengenai misi perdagangan ke Abu Dhabi itu.
Menurutnya, beliau memohon kepada semua supaya tidak cepat percaya dengan cerita sensasi di media sosial.
Perjanjian bersejarah bagi Malaysia dan Emiriah Arab Bersatu (UAE) itu membabitkan kerjasama bagi meneroka dan menilai Unconventional Onshore Block 1 yang meliputi kawasan konsesi 2,000 kilometer persegi di wilayah Al Dhafra.
Antara yang hadir untuk menyaksikan detik bersejarah ini adalah Yang Di-Pertuan Agong Al-Sultan Abdullah Ri’ayatuddin Al-Mustafa Billah Shah dan Presiden UAE, Sheikh Mohamed Zayed Al Nahyan. – KOSMO! ONLINE


PM Anwar sambut baik kerjasama Petronas-ADNOC
Oleh MOHD RASDAN AHMAD

6 Disember 2022, 5:04 pm
PETALING JAYA- Perdana Menteri, Datuk Seri Anwar Ibrahim menyambut baik perjanjian bersejarah antara PETRONAS dan Abu Dhabi National Oil Company (ADNOC) untuk meneroka dan menilai Unconventional Onshore Block 1 di Abu Dhabi hari ini.
“Saya menjunjung kasih atas peranan Seri Paduka Baginda Yang di-Pertuan Agong Al-Sultan Abdullah Ri’ayatuddin Al-Mustafa Billah Shah Ibni Almarhum Sultan Haji Ahmad Shah Al-Musta’in Billah yang menjadi tenaga pendorong utama kepada kejayaan usaha ini,” jelas beliau dalam satu hantaran di Facebook hari ini.
Tambah Perdana Menteri itu lagi, pemeteraian kerjasama tersebut merupakan cerminan untuk negara membina hubungan antarabangsa yang lebih jitu serta menjalin kerjasama strategik dengan pelbagai negara tatkala dunia sedang dalam pemulihan pasca Covid-19 dan ketidaktentuan ekonomi global.
“Saya menaruh sepenuh keyakinan bahawa syarikat-syarikat serta bakat-bakat tempatan mampu menerajui serta meneroka idea dan peluang untuk bersaing di peringkat global,” kata beliau lagi.
Terdahulu, Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini menzahirkan sukacita atas kejayaan kerjasama sulung antara syarikat pengeluar minyak dan gas tempatan dengan Emiriah Arab Bersatu (UAE).
Kerjasama Petronas Abu Dhabi Sdn. Bhd. dan Abu Dhabi National Oil Company (ADNOC) itu secara langsung mengiktiraf dan sekali lagi membuktikan keupayaan syarikat Malaysia bersaing di peringkat global. -KOSMO! ONLINE.


Rasa macam nak kiamat
Oleh MOHAMAD FAIZAL HASHIM

6 Disember 2022, 5:00 pm
JOHOR BAHRU – “Terasa dunia macam nak kiamat.”
Itulah kata-kata bagi menggambarkan ketakutan yang dialami penduduk, Junaidah Jamil, 49, bersama ibu dan anaknya ketika rumah mereka di Kampung Datuk Sulaiman Menteri, di sini dilanda ribut pada minggu lalu.
Junaidah berkata, ketika kejadian, dia bersama ibu, Norliah Abu Bakar, 69, dan anak, Puteri Nur Ain Norzan, 19, sedang berbual di dalam bilik tidur.
Tidak semena-mena, katanya, mereka terdengar bunyi dentuman kuat dari ruang tamu sebelum mendapati bumbung sudah tiada.
“Saya nampak langit hitam dan deruan angin yang kuat menggegarkan rumah. Tidak lama kemudian hujan lebat. Kami segera keluar dari rumah,” katanya kepada pemberita di sini.
Mereka bertiga kini menetap di inap desa berhampiran buat sementara waktu kerana Norliah masih trauma.

Junaidah berkata, kejadian ribut itu menyebabkan banyak barangan elektrik serta perabot rosak dengan anggaran kerugian RM12,000.
Sementara itu, kejadian itu membawa berita duka buat seorang lagi anaknya, Puteri Nur Aishah, 21, yang bakal melangsungkan perkahwinan tidak lama lagi.
Menurut Puteri Nur Aishah, sebahagian pakaian dan aksesori busana pengantin yang akan dipakai pada hari bahagianya rosak.
Puteri Nur Aishah tidak berhasrat untuk menangguhkan perkahwinan dan majlis itu akan tetap berlangsung pada 23 Disember ini kerana tempahan katering, khemah dan jemputan sudah dibuat.
“Bakal suami yang juga askar sukar untuk mendapat cuti, jadi lebih baik majlis hari bahagia kami diteruskan,” kata operator kilang itu. – KOSMO! ONLINE


3 lelaki gagal seludup diesel ke negara jiran
Oleh SYED AZLAN SAYED HIZAR

6 Disember 2022, 4:51 pm
KUALA PERLIS – Tindakan licik tiga suspek cuba menyeludup 8,000 liter diesel berjaya dipatahkan Maritim Malaysia (APMM) Zon Maritim Kuala Perlis di sini semalam.
Dalam serbuan pada pukul 8.13 malam itu, sebuah bot nelayan Kelas C bernombor pendaftaran KF 2420 ditahan bersama tiga lelaki berusia antara 22 hingga 38 tahun di perairan Kuala Perlis.
Pengarah Zon Maritim Kuala Perlis, Komander Maritim Mohd. Hashim Mat Zain berkata, tangkapan dibuat hasil maklumat risikan dan intipan dilakukan Unit Risik Zon Maritim Kuala Perlis.
“Bot nelayan tersebut ditahan di kedudukan 1.2 batu nautika dari barat muara Kuala Perlis ketika bot ronda APMM menjalankan rondaan Op Aman.
“Ketika pemeriksaan dilakukan, bot tersebut dikendalikan oleh tekong dan dua awak-awak kesemuanya warga tempatan,” katanya dalam satu kenyataan di sini hari ini.
Katanya, pemeriksaan lanjut mendapati, bot tersebut telah diubah suai dengan menambah ruang tangki minyak di bawah rumah kemudi yang dipercayai cuba diseludup ke negara jiran.

“Anggaran nilai minyak diesel yang dirampas adalah sebanyak 8,000 liter dengan nilai RM16,000. Nilai keseluruhan rampasan termasuk sebuah bot, enjin, dan minyak diesel sekitar RM 216,000.
“Kes disiasat di bawah Akta Perikanan 1985 kerana mengubah suai tangki minyak tambahan tanpa kebenaran dan melanggar syarat sah lesen dan Akta Kawalan Bekalan 1961 kerana cubaan menyeludup keluar minyak diesel bersubsidi,” jelasnya.
Tambahnya, bot dan semua suspek dibawa ke jeti Zon Maritim Kuala Perlis dan diserahkan kepada pegawai penyiasat untuk tindakan lanjut. – KOSMO! ONLINE


Lima dicekup judi Piala Dunia
Oleh ISKANDAR SHAH MOHAMED

6 Disember 2022, 5:10 pm
KLANG – Kegiatan lima lelaki yang terlibat dalam aktiviti judi dan pertaruhan Piala Dunia 2022 berakhir apabila mereka diberkas polis di sekitar daerah ini, baru-baru ini.
Mereka yang berusia dalam lingkungan 20 hingga 30-an itu ditahan dalam Ops Soga IX yang dijalankan bermula 19 November sehingga hari ini.
Ketua Polis Daerah Klang Utara, Asisten Komisioner S. Vijaya Rao berkata, operasi khas itu diadakan bagi menahan individu atau sindiket yang bertindak sebagai bookie atau punter.
“Setakat ini, kita sudah melakukan lima serbuan dan menahan lima lelaki. Empat daripadanya disiasat di bawah Seksyen 6(1) Akta Pertaruhan 1953 manakala satu lagi di bawah Seksyen 6 (3) akta sama,”  katanya dalam kenyataan hari ini.
Sepanjang operasi itu, polis merampas satu unit komputer dan modem, lima telefon bimbit dan satu jadual perlawanan Piala Dunia. Rampasan nilai had kredit dalam perisian mencecah RM200,000.- KOSMO! ONLINE


Planet Marikh ‘terang’ esok susulan fenomena istiqbal
Oleh AMREE AHMAD

6 Disember 2022, 5:24 pm
PUTRAJAYA – Setelah fenomena istiqbal Musytari pada 26 September lalu, kali ini peminat astronomi di Malaysia berpeluang menyaksikan kejadian sama melibatkan Marikh pada esok hari.
Menurut Agensi Angkasa Malaysia (Mysa), fenomena nadir itu bakal mengakibatkan planet tersebut lebih terang berbanding kelazimannya.
“Semasa kejadian itu Khamis ini, permukaan Marikh yang menghadap bumi akan disinari matahari sepenuhnya dan boleh dilihat begitu terang daripada kedudukan biasa,” katanya.
Planet tersebut merupakan yang keempat dari matahari dengan saiznya adalah separuh berbanding bumi dan mudah dilihat kerana warna kemerahan pada permukaannya.
Lebih dikenali dengan gelaran planet merah, Marikh mempunyai dua bulan sebagai satelit semula jadi iaitu Phobos dan Deimos yang saiz cukup kecil sehingga menyerupai asteroid.
Istiqbal atau disebut oposisi ialah situasi apabila sesebuah planet menghadap bumi dalam keadaan tepat bertentangan dengan matahari yang berada segarisan di belakang bumi.

Mengulas lanjut, Mysa berkata, Marikh kebiasaannya akan mengalami fenomena unik ini dalam tempoh setiap 26 bulan dengan kali terakhir ialah pada 13 Oktober 2020.
“Ia akan kelihatan sepanjang malam di kawasan buruk Taurus pada jarak sejauh 1.53 unit astronomi (AU) daripada matahari atau hampir 0.55 AU daripada bumi,” jelasnya.
Bagaimanapun, Mysa berkata, selepas oposisi itu, Marikh masih kelihatan di langit pada waktu malam terutamanya di ufuk timur selepas matahari terbenam.
“Imej planet itu akan tampak seperti titik terang kemerahan dan tidak pun berkelip sehingga menghala ke arah barat menjelang pertengahan Ogos 2023,” jelasnya. – KOSMO! ONLINE


PRU15: SPR buat persiapan akhir pengundian Padang Serai, Tioman
Oleh NURUL IZZATI ZAINI

6 Disember 2022, 4:59 pm
PETALING JAYA – Suruhanjaya Pilihan Raya (SPR) membuat persiapan akhir menjelang Pilihan Raya Umum ke-15 (PRU15) Parlimen Padang Serai dan Dewan Undangan Negeri (DUN) Tioman yang akan berlangsung esok.
Setiausaha SPR, Datuk Indera Ikmalrudin Ishak berkata, peralatan seperti peti undi, dakwat, kertas, petak undi dan sebagainya telah disemak untuk kegunaan semasa proses pengundian itu nanti.
“Semakan ini untuk memastikan kesemua peralatan atau kelengkapan bagi pengundian lengkap dan baik. Kesemua peralatan ini diagihkan kepada Ketua-Ketua Tempat Mengundi (KTM) bagi setiap Saluran Mengundi.
“Sebanyak 46 Pusat Mengundi dan 230 Tempat Mengundi (Saluran) dibuka untuk tujuan pengundian di Padang Serai melibatkan 2,468 petugas” katanya dalam kenyataan di sini hari ini.
Bagi DUN Tioman, sebanyak 17 Pusat Mengundi yang mempunyai  52 Tempat Mengundi akan dibuka melibatkan 506 petugas.
Dalam pada itu, seramai 132,955 pengundi bakal membuang undi di Parlimen Padang Serai dan 28,108 orang pula akan mengundi di Tioman.

Penandaan dakwat pilihan raya juga akan dibuat pada jari kelingking tangan kiri hanya bagi pengundi DUN Tioman.
Pengundi juga dinasihatkan keluar mengundi mengikut masa yang digalakkan pada aplikasi MySPR Semak bermula pada pukul 8 pagi hingga 6 petang.
Pengundi boleh membuat semakan maklumat pengundian melalui portal semakan di pautan https://mysprsemak.spr.gov.my atau hubungi Hotline SPR di talian 03-88927018 atau 03-88880040 atau melalui aplikasi MySPR Semak. – KOSMO! ONLINE


Video sindir anggota polis ‘cari makan’ semasa bertugas disiasat
Oleh AZMI NORDIN

6 Disember 2022, 4:45 pm
PETALING JAYA – Seorang pengguna media sosial disiasat gara-gara memuat naik video bersifat sindiran terhadap anggota polis yang sedang bertugas berhampiran lampu isyarat di PJS 3/44, di sini, semalam.
Timbalan Ketua Polis Daerah Petaling Jaya, Superintendan Ku Mashariman Ku Mahmood berkata, pihaknya mengesan satu klip video berniat fitnah yang tular di aplikasi TikTok dimuat naik @goodmorninglim.
Katanya, kandungan video itu memaparkan seorang pegawai polis yang bertugas semasa operasi penguatkuasaan lalu lintas berserta kapsyen menyindir ‘05/12 look got people here cari makan’.
“Tindakan pengguna itu memuat naik klip video tersebut mendorong masyarakat memandang serong terhadap tugas polis selaku penjawat awam dan menjatuhkan imej Polis Diraja Malaysia (PDRM).
“Sehubungan itu, kes disiasat di bawah Seksyen 500 Kanun Keseksaan dan Seksyen 233 Akta Komunikasi dan Multimedia 1998,” katanya dalam kenyataan di sini hari ini.
Ku Mashariman menasihatkan masyarakat agar tidak menyalahgunakan media sosial untuk menyebarkan berita tidak benar dan membuat spekulasi yang mengganggu ketenteraman awam. – KOSMO! ONLINE.


Mahkamah: Pemandu lori didenda RM6,000 pindah lembu tanpa kebenaran
Oleh NORLIZAH ABAS

6 Disember 2022, 4:52 pm
SELAYANG – Seorang pemandu lori didenda RM6,000 selepas mengaku bersalah di Mahkamah Majistret di sini hari ini atas pertuduhan memindahkan 20 ekor lembu tanpa kebenaran Jabatan Perkhidmatan Veterinar (JPV) Selangor.
Majistret Nor Hafizah Rajuni turut memerintahkan Rosmadie Ramli, 32, dipenjara 10 bulan jika gagal membayar denda. Rosmadie membayar denda yang ditetapkan.
Rosmadie selaku Orang Kena Saman (OKS) didakwa memindahkan 18 ekor lembu yang masih hidup, seekor lembu tidak bermaya dan bangkai seekor lembu menggunakan lori.
Kesalahan dilakukan pada pukul 1.10 pagi, 7 Ogos lalu di tepi jalan Lebuhraya Duta-Ulu Kelang bersebelah Sekolah Menengah Kebangsaan Seri Gombak di sini tanpa kebenaran Pengarah JPV Selangor atau mana-mana pihak berkuasa veterinar.
OKS didapati melanggar Perintah 4(1(a) Perintah Kawalan dan Pembasmian Contagious Abortion serta Penyakit Kuku dan Mulut (Negeri Selangor) 2001.
Sehubungan itu, pemandu lori itu didakwa mengikut Seksyen 36(1(c) Akta Binatang 1953 dan dihukum di bawah Seksyen 36(7) akta sama yang memperuntukkan denda maksimum RM15,000.

Rosmadie yang tidak diwakili peguam merayu hukuman rendah kerana mempunyai isteri dan dua anak.
Pegawai Pendakwa JPV Selangor, Mohd. Sharif Sabran memohon hukuman setimpal kerana lembu-lembu yang dipindahkan itu diserang penyakit kuku dan mulut (FMD) dan boleh merebak kepada ternakan lain. – KOSMO! ONLINE


Kerajaan teliti cadangan harga minyak masak dua peringkat
Oleh KOSMO!

6 Disember 2022, 5:29 pm
PETALING JAYA – Lembaga Minyak Sawit Malaysia (MPOB) bercadang untuk memperkenalkan dua peringkat harga bagi komoditi minyak sawit termasuk polisi dan
mekanisma pelaksanaannya.
Bagaiamanapun, kata Menteri Perdagangan Dalam Negeri dan Kos Sara Hidup (KPDNKSH), Datuk Seri Salahuddin Ayub, perkara itu akan diperincikan dan semua aspek akan diambil kira.
Jelas beliau, cadangan dan input yang diberi sangat berguna dan akan dicerakin dengan lebih terperinci sebelum sesuatu keputusan serta polisi baru dibangunkan supaya situasi menang-menang dapat dihasilkan untuk pengilang, peniaga dan pengguna.
“Saya amat gembira bila pemain industri bersedia menimbangkan pelaksanaan 2-tired pricing dan ini akan diperincikan sehingga semua aspek diambil kira.
“Pemain industri telah memberikan input yang positif terhadap impak harga siling bergerak, harga minyak masak bersubsidi dan harga minyak masak terpakai terhadap bekalan di pasaran,” ujarnya dalam satu kenyataan di sini hari ini.
Tambah Salahuddin, Kerajaan sangat prihatin dengan situasi sekarang dan sentiasa komited dalam menangani isu harga dan bekalan.

“Kementerian akan terus meningkatkan usaha membantu mengurangkan beban rakyat dan tidak akan teragak-agak untuk menguatkuasakan undang-undang sedia ada di bawah bidang kuasa Kementerian seperti Akta Kawalan Harga dan Anti Pencatutan 2011 (AKHAP) dan Akta Kawalan Bekalan 1961 (AKB) untuk memastikan isu harga dan bekalan sentiasa terkawal,”katanya.
Terdahulu, Salahuddin mengadakan sesi libat urus dengan pemain-pemain industri minyak masak dan wakil-wakil Persatuan Pengilang Minyak Masak Malaysia.
Ia bertujuan mengenali dengan lebih dekat pemain industri, memahami permasalahan dan mendapatkan data penting sebelum dasar-dasar serta gerak kerja yang inovatif dapat dibangunkan dalam meningkatkan prestasi industri ini di samping bersama-sama membantu kerajaan dalam menangani kos sara hidup rakyat.-KOSMO! ONLINE


RM20 juta hasil kutipan caj 20 sen beg plastik di Selangor
Oleh MOHD YUNUS YAKKUB

6 Disember 2022, 4:08 pm
SHAH ALAM – Sebanyak RM20 juta direkodkan bagi kutipan caj beg plastik 20 sen sejak 2020 hingga Jun tahun ini di Selangor.
Pengerusi Jawatankuasa Tetap Pelancongan, Alam Sekitar & Teknologi Hijau dan Hal Ehwal Orang Asli negeri, Hee Loy Sian berkata, kutipan tinggi itu disebabkan kurangnya penguatkuasaan larangan penjualan beg plastik susulan pandemik Covid-19.
“Saya mengaku ada masalah daripada penguatkuasaan terutama ketika pandemik dengan kita beri kelonggaran kepada peniaga berikutan pendapatan dan perniagaan mereka tidak begitu bagus.
“Kita tidak mahu menyusahkan mereka, justeru penguatkuasaan kurang dijalankan dalam tempoh berkenaan,” katanya pada sidang Dewan Undangan Negeri (DUN) Selangor, hari ini.
Beliau berkata demikian bagi mengulas soalan tambahan Elizabeth Wong Keat Ping (PH-Bukit Lanjan) berhubung tindakan kerajaan terhadap isu penggunaan plastik yang semakin berleluasa.
Jelas beliau, berdasarkan rekod juga mendapati kutipan caj bagi tahun 2020 adalah sebanyak RM6.6 juta, 2021 (RM8.5juta) dan sehingga Jun tahun ini adalah berjumlah RM4.8 juta.

“Jumlah kutipan itu dijangka meningkat sepanjang tahun ini sehingga RM9 juta,” ujarnya. – KOSMO! ONLINE


Guna sumber luar pastikan bekalan telur mencukupi
Oleh MOHD RIDZAUDDIN ROSLAN

6 Disember 2022, 4:21 pm
PUTRAJAYA – Kementerian Pertanian dan Keterjaminan Makanan telah mengenal pasti beberapa sumber dari luar bagi menampung keperluan bekalan dengan segera seterusnya memastikan keterjaminan telur ayam di pasaran.
Menterinya, Mohamad Sabu berkata, tindakan itu merupakan pelan jangka pendek diambil kementerian sebagai merujuk kepada sidang akhbar Perdana Menteri, Datuk Seri Anwar Ibrahim berkenaan keterjaminan bekalan telur ayam dalam negara.
“Kementerian menyedari keperluan bekalan telur ayam yang merupakan makanan seharian berprotein yang popular dalam kalangan rakyat Malaysia dengan kadar penggunaan purata telur ayam sebanyak 968 juta biji sebulan.
“Sehubungan itu, sebagai pelan jangka pendek, kementerian telah mengenal pasti beberapa sumber dari luar untuk menampung keperluan bekalan dalam negara dengan kadar segera bagi memastikan keterjaminan telur ayam di pasaran,” katanya dalam satu kenyataan di sini tadi. – KOSMO! ONLINE


Amaran ribut petir, hujan lebat di 11 negeri
Oleh MUHAMMAD HAIKAL RAMLI

6 Disember 2022, 4:16 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir, hujan lebat dan angin kencang membabitkan beberapa negeri sehingga pukul 6 petang ini.
MetMalaysia dalam satu kenyataan berkata, ribut petir, hujan lebat dan angin kencang diramal berlaku di Perlis, Kedah, Perak, Pulau Pinang, Terengganu, Pahang, Selangor, Negeri Sembilan, Johor, Sabah dan Sarawak.
Bagi Kedah, amaran dikeluarkan membabitkan Kubang Pasu, Sik, Baling, Kulim dan Bandar Baharu, manakala Pulau Pinang melibatkan Seberang Perai Utara, Seberang Perai Tengah dan Seberang Perai Selatan.
“Perak membabitkan Larut, Matang Dan Selama, Hulu Perak, Kuala Kangsar, Kinta, Kampar, Batang Padang serta Muallim. Terengganu (Hulu Terengganu, Dungun dan Kemaman). Pahang (Tanah Tinggi Cameron, Jerantut, Maran, Kuantan, Pekan dan Rompin).
“Selangor (Hulu Selangor, Gombak dan Hulu Langat.). Negeri Sembilan (Jelebu, Seremban, Port Dickson dan Rembau). Johor (Segamat, Kluang, Mersing, Kulai, Kota Tinggi dan Johor Bahru),” kata kenyataan itu hari ini.
Menurut MetMalaysia, amaran ribut petir, hujan lebat dan angin kencang di Sarawak di Sri Aman, Betong, Sarikei (Pakan, Sarikei dan Meradong), Sibu (Sibu dan Selangau), Mukah dan Miri (Subis).

Keadaan cuaca yang sama juga diramal akan berlaku di Sabah melibatkan Pantai Barat (Papar, Putatan dan Penampang) dan Sandakan (Kinabatangan) – KOSMO! ONLINE


Mahkamah: 4 tahun Emilia Hanafi dipukul – Adik
Oleh NUZULSHAM SHAMSUDDIN

6 Disember 2022, 4:04 pm
KUALA LUMPUR – Bekas adik ipar Datuk S.M Faisal S.M Nasimuddin memberitahu Mahkamah Majistret di sini hari ini bahawa tujuh tahun lalu kakaknya pernah bercerita dia kerap dipukul suaminya secara berterusan selama tiga hingga empat tahun.
Elisa Nani Hanafi, 38, berkata, sepanjang perkara itu berlaku, Emilia Hanafi tidak pernah menceritakan kepada sesiapa dan meminta supaya perkara tersebut dirahsiakan.
“Pada 20 Oktober 2015, dia (Emilia) beritahu telah dipukul oleh Faisal dan berkongsi foto melalui WhatsApp. Emilia beritahu saya ia berlaku selama tiga hingga empat tahun (2011 hingga 2015) dan masih berterusan.
“Dia tidak memberitahu orang lain. Dia tidak mahu orang lain tahu dan meminta saya merahsiakannya,” kata saksi itu.
Pada masa sama, Elisa Nani dalam pernyataan saksinya mengesahkan pernah menerima gambar melalui WhatsApp daripada Emilia yang mana dalam gambar tersebut terdapat kesan lebam pada paha dan tangan wanita itu.
Tambah saksi itu, selain dipukul, kakaknya juga pernah menceritakan S. M Faisal pernah melempar pinggan sehingga berkecai.

Seperti yang diceritakan, insiden itu berlaku apabila Emilia memasak makanan sihat iaitu salmon dengan sos lemon, avocado, buah zaitun dan bayam kerana tahu S. M Faisal sedang berdiet.
“Apabila makanan dihidangkan, Faisal melempar pinggan ke arah Emilia dan pinggan itu berkecai.
“Faisal juga campak Emilia ke lantai beberapa kali selain mengoyakkan kad hari jadi dan mengunci bilik tidur mereka yang terletak di tingkat tiga supaya Emilia tidak boleh masuk,” kata saksi itu lagi.
Terdahulu, ketika membaca pernyataan saksinya, Elisa Nani turut berkata, selepas Emilia memberitahu tentang masalah rumah tangganya, sebagai adik dia menasihatkan wanita itu agar tidak berputus asa.
“Saya memberitahunya, dia (Emilia) adalah orang yang berkahwin dengannya (S.M Faisal) dan jika dia memutuskan untuk memperjuangkan dan menyelamatkan perkahwinan dia tidak harus berputus asa.
“Saya memberi jaminan bahawa akan menyokongnya tidak kira apa keputusannya,” kata saksi itu.
Sebelum ini, pada prosiding lalu, saksi itu memberitahu S. M Faisal merupakan satu-satunya teman lelaki kakaknya sewaktu zaman persekolahan sebelum mereka bernikah pada 2004.
Pasangan itu yang ketika itu berusia 15 tahun dan masih bersekolah berkenalan melalui Ezhan yang juga adik lelaki Emilia ketika bermain kasut roda.
S. M Faisal, 43, didakwa dengan sengaja menyebabkan kecederaan ke atas Emilia, 43, di sebuah rumah di Desa Sri Hartamas, Brickfields di sini pukul 12.30 tengah hari hingga 4.30 petang, 22 November 2015.
Pertuduhan dibuat mengikut Seksyen 323 Kanun Keseksaan dan boleh dihukum di bawah Seksyen 326A kanun sama yang membawa hukuman penjara maksimum dua tahun atau denda sehingga RM2,000 atau kedua-duanya.
Pendakwaan dikendalikan Timbalan Pendakwa Raya, Zahida Zakaria, manakala S. M Faisal diwakili peguam Datuk Jagjit Singh dan Datuk Akberdin Abdul Kader.
Perbicaraan di hadapan Majistret Nadia Othman bersambung pada 5 Januari tahun depan. – KOSMO! ONLINE


MAIPk terima zakat perniagaan, pendapatan berjumlah RM2.9 juta
Oleh LUQMAN RIDHWAN MOHAMED NOR

6 Disember 2022, 4:14 pm
KUALA LUMPUR – Sultan Perak, Sultan Nazrin Muizzuddin Shah berkenan menerima bayaran zakat perniagaan dan pendapatan berjumlah RM2,987,122.31 daripada empat syarikat korporat di Istana Changkat Persekutuan di sini hari ini.
Majlis Agama Islam dan Adat Melayu Perak (MAIPk) yang menerima zakat tersebut dalam satu kenyataan berkata, penyerahannya kepada Sultan Nazrin didahului oleh Bank Simpanan Nasional (BSN).
Katanya, BSN diwakili oleh Ketua Pegawai Perniagaannya, Mujiburrahman Abd. Rashid dengan menunaikan zakat perniagaan dan pendapatan berjumlah RM2.31 juta.
“Ia diikuti Affin Islamic Bank Berhad diwakili Pengerusinya, Musa Abdul Malek dengan jumlah zakat perniagaan RM325,000,” katanya di sini hari ini.
Menurut MAIPk, Angkatan Koperasi Kebangsaan Malaysia Berhad (Angkasa) turut menyerahkan zakat berjumlah RM227,872.84 dengan ia diserahkan oleh Pengerusi Jawatankuasa Perhubungan Angkasa Negeri Perak, Mohd. Rosli Basri.
Turut menurut zakat perniagaan ialah Syarikat Takaful Malaysia Keluarga Berhad dan Syarikat Takaful Malaysia Am Berhad berjumlah RM124,249.47.

“Ia diserahkan oleh Ketua Pegawai Eksekutif Takaful Malaysia Keluarga Berhad, Nor Azman Zainal,” katanya. – KOSMO! ONLINE


Tangani segera isu bekalan telur – CAP
Oleh SAFINA RAMLI

6 Disember 2022, 4:34 pm
GEORGE TOWN – Kementerian Perdagangan Dalam Negeri dan Kos Sara Hidup (KPDNKSH) serta Kementerian Pertanian dan Keterjaminan Makanan digesa agar menyelesaikan masalah kekurangan bekalan telur ayam dengan kadar segera.
Presiden Persatuan Pengguna Pulau Pinang (CAP), Mohideen Abdul Kader berkata, ini kerana menerusi tinjauan CAP, kebanyakan peniaga runcit dan pasar awam mendakwa mereka sukar untuk mendapatkan bekalan telur sejak dua bulan lalu.
“Kami dapati telur ayam masih boleh diperoleh di pasar awam dan kedai runcit di sekitar Gelugor, Bayan Baru, Jelutong dan Batu Lanchang.
“Namun, peniaga runcit mendakwa mereka sukar mendapatkan bekalan kerana kuantiti yang diterima daripada pemborong adalah kurang,” katanya dalam kenyataan di sini hari ini.
Semalam, Menteri Pertanian dan Keterjaminan Makanan, Mohamad Sabu berkata, isu bekalan barang  keperluan terutama telur dan ayam serta harga munasabah menjadi antara fokus utama beliau.
Mohamad berkata, isu bekalan makanan dengan harga munasabah memerlukan perhatian serius seiring dengan ramalan ekonomi dunia merosot tahun hadapan yang pastinya memerlukan kaedah bagi menanganinya.

Menurut Mohideen, masalah kekurangan bekalan telur menimbulkan kebimbangan dalam kalangan pengguna berikutan makanan itu merupakan sumber protein termurah di pasaran.
“Selain kekurangan telur ayam, CAP juga mendapati ada peniaga yang menjual telur segar gred rendah sebagai telur gred premium.
“Kita mendapati, ada peniaga yang menjual telur Gred A dan B sebagai telur premium (gred AA) dengan harga 66 sen sebiji, sedangkan harga telur Gred A ditetapkan pada 45 sen sebiji dan Gred B, 43 sen,” katanya.
Oleh itu, katanya, CAP menggesa Bahagian Penguatkuasaan Kementerian Perdagangan Dalam Negeri dan Kos Sara Hidup menyiasat perkara ini kerana golongan berpendapatan sederhana akan terjejas akibat kenaikan harga barang.
“Tindakan segera perlu diambil untuk mengurangkan dan mengawal harga semua barangan,” tambahnya. – KOSMO! ONLINE


Menang FFM32, Adi Putra beri ucapan dari Mekah
6 Disember 2022, 4:16 pm
PETALING JAYA – Ketiadaan Datuk Adi Putra pada malam gemilang anugerah Festival Filem Malaysia ke-32 (FFM32) minggu lalu kerana pelakon popular itu berada di Tanah Suci Mekah bagi mengerjakan ibadah umrah.
Meskipun tidak dapat menyertai festival filem gah tersebut, namun Adi sempat menitipkan ucapan terima kasih dan penghargaan atas kemenangannya menggondol trofi Pelakon Lelaki Terbaik menerusi filem Mat Kilau: Kebangkitan Pahlawan.
Menerusi perkongsian sebuah video, Adi, 41, memanjatkan rasa syukur dan terima kasih kepada Perbadanan Kemajuan Filem Nasional (Finas), kedua orang tuanya, isteri tercinta serta anak-anak yang sentiasa menyokong dirinya dari awal hingga kini.
“Alhamdulillah, syukur kepada Allah. Terima kasih kepada Finas, kedua orang tua saya, isteri serta anak-anak. Tidak lupa kepada semua peminat.
“Kepada semua pemenang lain, tahniah. Tidak lupa juga kepada pengarah, Syamsul Yusof yang beri peluang untuk saya jadi watak Mat Kilau. Alhamdulillah,” ujarnya dalam sebuah video dimuat naik menerusi Instagramnya.
Dalam perkongsian sama, Adi turut mengambil kesempatan atas keberadaannya di Tanah Suci untuk mendoakan segala doa, niat dan hajat daripada semua pihak agar dimakbulkan Allah SWT.

“Sempena saya di sini, apa saja doa, niat dan hajat, insya-Allah saya doakan semoga Allah makbulkan doa anda sekalian.
“Mudah-mudahan, dengan apa yang kita perjuangkan dalam dunia perfileman, bukan sekadar ini. Khususnya untuk dunia, mesej yang nak disampaikan adalah untuk di akhirat suatu hari nanti,” ujarnya.
Pada penghujung video, pelakon itu turut menitipkan ucapan penuh mendalam dengan berkata, dia tetap merendah diri kepada Allah Yang Maha Esa.
Pemergian Adi atau nama lengkapnya Mohamed Hadi Putra Halim ke Tanah Suci membawa sekumpulan jemaah lain bawah kendalian agensi Hadid Travel & Tours Sdn. Bhd.
Rombongan jemaah umrah tersebut dilihat turut disertai pelakon Johan As’ari.
Sementara itu dalam perkongsian berlainan, Adi turut berkongsi gambarnya berlatar belakang Kaabah sambil memegang telefon yang memaparkan foto trofi yang dimenanginya.
Terdahulu, penganjuran malam kemuncak FFM32 yang berlangsung di Encore, Melaka pada 2 November lalu menyaksikan Adi memenangi trofi Pelakon Lelaki Terbaik.
“Mohon maaf kepada semua yang mana tak sempat saya balas. Dengan ini, doa saya buat semua. Sekali lagi terima kasih Finas,” tulisnya pada ruangan kapsyen.
Dia menewaskan beberapa calon hebat lain antaranya Datuk Rahim Razali untuk filem Spilt Gravy, Amerul Affendi (Prebet Sapu), Haridhass Selvaraju (Moondram Athigharam: The Third Rule) serta pencalonannya sendiri untuk filem Air Force The Movie: Selagi Bernyawa.
FFM32 menyaksikan filem komedi Spilt Gravy arahan Datuk Zahim Albakri dijulang sebagai Filem Terbaik. – KOSMO! ONLINE


Peniaga terpaksa naikkan harga roti telur
Oleh JAMLIAH ABDULLAH

6 Disember 2022, 4:40 pm
ALOR SETAR – Peniaga roti canai di bandar raya ini mengeluh apabila terpaksa menaikkan harga roti telur kepada RM3 sebiji di kedai mereka ekoran krisis bekalan bahan itu ketika ini.
Menurut Mohd. Nazri Amir Khan, 29, dia terpaksa menggunakan telur ‘kayangan’ berharga RM1 berbanding 56 sen sebiji untuk memenuhi permintaan pelanggannya.
“Bukan senang nak dapatkan bekalan telur sekarang, kami memerlukan sehingga 200 biji telur sehari untuk menyediakan roti telur.
“Kadang-kadang saya terpaksa mencari telur hingga ke Pendang. Pernah satu ketika telur kehabisan jadi terpaksa guna telur kayangan atau telur Omega. Akibatnya harga roti telur terpaksa dinaikkan kerana kosnya meningkat,” katanya ketika ditemui di sini hari ini.
Menurut Mohd. Nazri, masalah bekalan telur itu berlaku sejak Ogos lalu dan berterusan sehingga hari ini.
“Ramai pelanggan yang tak faham marah, tetapi kami tiada pilihan. Insya-Allah jika masalah pulih kami akan turunkan harga seperti biasa,” katanya.

Mohd. Nazri memberitahu, krisis bekalan dan harga telur itu adalah terburuk sejak berniaga roti canai, empat tahun lalu. Pada bulan lalu, dia terpaksa menutup kedai selama dua hari kerana tiada bekalan telur.
Dalam pada itu, Presiden Persatuan Pengguna Kedah, Mohamad Yusrizal Yusoff berkata, pihaknya berharap kerajaan dapat menyelesaikan isu bekalan itu secepat mungkin yang dilihat menjejaskan perbelanjaan pengguna.
“Saya mendapat rungutan daripada peniaga yang terpaksa menaikkan harga makanan berasaskan telur. Mereka bertungkus lumus untuk mendapat telur Gred B pada harga 56 sen berbanding 43 sen sebelum ini.
“Ada juga terpaksa guna telur premium berharga RM1 sebiji apabila terputus bekalan. Kerajaan perlu memberi jaminan selain harganya turun, bekalan juga tidak terputus,” katanya. – KOSMO! ONLINE


Bekalan telur ayam cukup di Negeri Sembilan
Oleh ZAKKINA WATI AHMAD TARMIZI

6 Disember 2022, 4:28 pm
SEREMBAN –  Bekalan telur ayam di negeri ini dijamin mencukupi meskipun terdapat permintaan dan pembelian tinggi daripada pengguna sejak kebelakangan ini.
Pengarah Kementerian Perdagangan Dalam Negeri dan Kos Sara Hidup (KPDNKSH) negeri, Muhammad Zahir Mazlan berkata, pihaknya akan sentiasa menjalankan pemantauan bagi memastikan bekalan telur ayam dan ayam stabil dan mencukupi.
“Kami mengambil maklum kenyataan pengguna berhubung kesukaran mendapatkan bekalan telur ayam di Negeri Sembilan. Susulan itu, lawatan dan pemantauan dilakukan dan mendapati pengeluaran di peringkat ladang berada pada tahap optimum.
“Pembekalan telur ayam peringkat pemborong dan peruncit tiada masalah, namun begitu didapati ada permintaan dan pembelian yang tinggi sejak akhir-akhir ini.
“Ini menjadikan telur ayam di sesebuah premis runcit ataupun pasar raya habis terjual dalam masa singkat,” katanya dalam kenyataan hari ini.
Jelas beliau, ekoran situasi itu, terdapat pasar raya yang mengambil inisiatif mengehadkan pembelian agar lebih ramai pengguna berpeluang mendapatkan bekalan di premis tersebut.

Berdasarkan rekod pemantauan stok bekalan telur ayam dari 30 November sehingga 6 Disember, sebanyak 1,828,936 biji telur ayam pelbagai gred berada di pasaran untuk menampung keperluan pengguna di Negeri Sembilan.
Dalam pada itu, menerusi pemeriksaan khas di bawah Op Ayam, Telur Ayam dan Minyak Masak (OP ATM), sebanyak 1,669 pemeriksaan premis telah diperiksa sejak 23 Jun lalu sehingga ke hari ini. – KOSMO! ONLINE


Nafuzi pilih kemudi Sang Kenari musim depan
Oleh MOHD. RAFIE AZIMI

6 Disember 2022, 4:34 pm
JURULATIH meningkat naik yang juga bekas pengendali Terengganu FC (TFC), Mohd. Nafuzi Zain menamatkan teka-teki mengenai destinasi baharunya apabila menandatangani kontrak selama dua tahun bersama Kedah Darul Aman FC (KDA FC) semalam.
Nafuzi mengakui memilih skuad Sang Kenari kerana tertarik dengan perancangan dibuat oleh pihak pengurusan terutama pemilik pasukan, Tan Sri Dr. Mohd. Daud Bakar.
“Saya jangkakan tugas yang mencabar di sini lebih-lebih lagi KDA FC merupakan satu pasukan yang besar terutamanya dari segi sejarah, legasi serta penyokong fanatik.
Sementara itu, Mohd. Daud memberitahu, Nafuzi akan dibantu dua individu berkaliber dari Brazil iaitu Antonio Silvio Santos Concalves serta Helber Richard Quintana Silva yang bertindak sebagai jurulatih kecergasan serta ahli fisioterapi pasukan.
“Kami akan menampilkan seramai 25 pemain untuk saingan Liga Super kali ini dengan ada antara mereka sudah ditandatangani, manakala selebihnya akan diumumkan pada masa akan datang.
“Kami memberi kebebasan kepada Nafuzi untuk menentukan senarai pemain dikehendaki yang dirasakan terbaik untuk pasukan. Beliau akan memilih pemain dan kami berkomunikasi mengenai beberapa perkara berkaitan seperti bajet dan sebagainya,” katanya.

Ketua Pegawai Eksekutif (CEO) KDA FC, Khamal Idris Ali pula berkata, jersi nombor tujuh pasukan itu yang sebelum ini tidak digunakan oleh mana-mana pemain sebagai penghormatan kepada pemain legenda Kedah, Baddrol Bakhtiar akan terus ‘dikosongkan’ pada masa musim depan.
“Tunggu hingga ada pengganti nanti, jersi itu akan dimiliki. Tetapi untuk 2023, masih belum ada individu akan memakai jersi itu lagi,” katanya. – KOSMO! ONLINE


Ular sawa batik 60 kg ‘tumpang’ bonet MPV cikgu
Oleh ROSLIZA MOHAMED

7 Disember 2022, 8:28 pm
KOTA BHARU – Seorang guru wanita terkejut apabila menyedari seekor ular sawa batik seberat 60 kilogram berada di dalam bonet kenderaan pelbagai guna (MPV) sebelum ke sekolah di rumahnya di Kampung Padang Kala, Melor di sini hari ini.
Kejadian berlaku kira-kira pukul 7.20 pagi semasa guru berusia 53 tahun itu memanaskan enjin MPV jenis Toyota Unser miliknya sementara bersiap-siap untuk ke sekolah.
Ketua Operasi Pusat Kawalan Operasi, Angkatan Pertahanan Awam Malaysia (APM) Daerah Kota Bharu, Siti Nur Zakiah Abdul Halim berkata, guru itu pada awalnya pelik apabila terdengar bunyi dari bahagian bonet MPV itu semasa memanaskan enjin.
Menurutnya, curiga dengan bunyi itu, guru berkenaan terus membuka bonet kenderaaannya sebelum mendapati seekor ular sawa batik berada pada bahagian bateri.
“Wanita itu terus menghubungi panggilan kecemasan kira-kira pukul 7.25 pagi sebelum seorang pegawai dan empat anggota APM bergegas ke lokasi kejadian.
“Anggota bertugas mengambil masa selama 10 minit untuk mengeluarkan ular sawa batik sepanjang tiga meter itu menggunakan alat khas,” katanya ketika dihubungi Kosmo! hari ini.

Menurut Siti Nur Zakiah, ular itu dibawa ke Pusat Kawalan Operasi Daerah dan diletakkan dalam sangkar sementara menunggu pihak Jabatan Perlindungan Hidupan Liar dan Taman Negara (Perhilitan) mengambilnya. – KOSMO! ONLINE


Juruteknik kilang ditembak sebab isteri disyaki tipu skim pelaburan
Oleh MOHD YUNUS YAKKUB

7 Disember 2022, 10:51 pm
KLANG – Gara-gara dipercayai penipuan wang skim pelaburan dijalankan isterinya, seorang juruteknik kilang ditembak di hadapan rumah Jalan Limau Kasturi, Taman Wangi, pagi tadi.
Mangsa berusia 46 tahun itu cedera di bahagian lengan kanan dan bahagian leher akibat tembakan dilepaskan seorang suspek yang menaiki motosikal.
Ketua Polis Daerah Klang Selatan, Asisten Komisioner Cha Hoong Fong berkata, pihaknya terdahulu menerima panggilan daripada seorang perempuan warga tempatan kira-kira pukul 8.55 pagi memaklumkan suaminya ditembak di hadapan rumah mereka.
Katanya, sepasukan polis dari Bahagian Siasatan Jenayah IPD Klang Selatan telah ke lokasi kejadian dan mendapati mangsa telah mengalami kesan kecederaan di bahagian lengan kanan dan bahagian leher.
Mangsa kemudiannya dihantar ke Hospital Tengku Ampuan Rahimah (HTAR) Klang bagi mendapatkan rawatan lanjut.
“Hasil pemeriksaan X-Ray mendapati satu biji kelongsong disyaki peluru di dalam lengan kanan mangsa.

“Hasil siasatan mendapati suspek disyaki adalah lelaki tempatan menaiki sebuah motosikal warna gelap dan memakai topi keledar bervisor gelap semasa kejadian tersebut,” katanya dalam kenyataan hari ini.
Kata beliau, suspek telah melepaskan tiga das tembakan ke arah mangsa dengan mengunakan dua pucuk pistol yang berlainan.
Tambah Hoong Fong, pemeriksaan unit forensik Ibu Pejabat Polis Kontinjen (IPK) Selangor menjumpai beberapa barang termasuk dua objek logam disyaki
kelongsong peluru di lokasi kejadian.
“Punca kejadian disebabkan disyaki isteri mangsa telah menipu wang skim pelaburan menyebabkan ada pihak yang tidak berpuas hati.
“Justeru, orang ramai yang mempunyai maklumat diminta menghubungi pegawai penyiasat Inspektor Hazri Raziff di talian 0183204914 atau menghubungi IPD Klang Selatan di talian 03-33762222,” katanya.
Kes disiasat mengikut Seksyen 307 Kanun Keseksaan.
Kosmo! Online terdahulu melaporkan seorang lelaki cedera di lengan kanan selepas terkena tembakan di hadapan rumahnya di Jalan Limau Kasturi di sini hari ini.
Kejadian dikatakan berlaku kira-kira pukul 7.15 pagi ketika mangsa berusia 40 ingin pergi ke tempat kerja. -KOSMO!ONLINE


Malaysia kutuk pengeboman balai polis di Bandung
Oleh AMREE AHMAD

7 Disember 2022, 10:08 pm
PUTRAJAYA- Kerajaan Malaysia mengutuk dengan sekeras-kerasnya insiden serangan bom ke atas sebuah balai polis di wilayah Jawa Barat, Indonesia pagi tadi.
Menurut Wisma Putra, Malaysia turut berharap pihak yang terlibat mendalangi kejadian berdarah itu akan dibawa segera ke muka pengadilan.
“Malaysia juga merakamkan ucapan takziah dan simpati kepada kerajaan Indonesia serta keluarga mangsa selain berdoa diberikan kesembuhan kepada yang cedera.
“Kedutaan Besar Malaysia di Jakarta mengesahkan bahawa setakat ini tiada rakyat Malaysia yang dilaporkan terlibat dalam kejadian tersebut,” katanya dalam satu kenyataan tadi.
Katanya, mana-mana warga Malaysia memerlukan bantuan konsular atau ada sebarang pertanyaan lanjut dinasihatkan berhubung dengan pihak kedutaan.
Pejabat diplomatik Malaysia boleh dihubungi menerusi talian am +6221 5224947 atau kecemasan selepas waktu pejabat +62813 8081 3036 atau e-mel [email protected] KOSMO! ONLINE


Ronaldo didakwa paksa diri ketawa
Oleh KOSMO!

7 Disember 2022, 8:30 pm
DOHA – Peminat bola sepak Piala Dunia percaya bintang bola sepak Portugal, Cristiano Ronaldo hanya berpura-pura ketawa ketika rakan sepasukannya, Goncalo Ramos menjaringkan gol ketiga untuk skuad itu dalam perlawanan menentang Switzerland pada pusingan kalah mati di Qatar, lapor akhbar Daily Star semalam.
Dalam perlawanan peringkat itu, pasukan yang dibimbing oleh Ketua Jurulatih, Fernando Santos menang 6-1 ke atas Switzerland yang mana Ronaldo duduk di bangku pemain simpanan sebelum dia bermain pada separuh masa kedua.
Tempat bekas penyerang Manchester United, Juventus dan Real Madrid itu digantikkan oleh Goncalo Ramos yang berusia 21 tahun tetapi dia berjaya menjaringkan tiga gol dalam perlawanan tersebut.
Walaupun hanya bermain selama 20 minit terakhir, kamera telah menghabiskan banyak masa bagi menunjukkan gelagat Ronaldo yang sebelum itu duduk di bangku simpanan.
Seorang pengguna Twitter menulis: “Ketawa palsu daripada Ronaldo apabila Ramos menjaringkan gol kedua (daripada tiga gol yang dijaringkannya dalam perlawanan itu). Dia pasti marah.”
Seorang lagi pengguna media sosial bersetuju dengannya apabila menulis: “Ronaldo terpaksa ketawa tetapi dia hampir mati disebabkan kemarahan di dalamnya.” – Agensi


Brek gagal berfungsi, lori rempuh lorong tol
Oleh TUAN NURHIDAYAH TUAN AB.GHANI

7 Disember 2022, 8:22 pm
PETALING JAYA – Seorang lelaki warga tempatan patah tangan kiri dan kedua-kedua kaki setelah lori yang dipandunya gagal dikendali lalu merempuh lorong tol RFID di Plaza Tol Ayer Hitam, di sini, petang tadi.
Pengarah Jabatan Bomba dan Penyelamat Malaysia (JBPM), Norazam Khamis berkata, sepasukan anggota bomba dari Balai Bomba dan Penyelamat (BBP) Cyberjaya telah dikejarkan ke lokasi setelah mendapat panggilan kecemasan sekitar pukul 2.52 petang.
“Setibanya di lokasi kejadian, bomba mendapati berlaku kemalangan melibatkan sebuah lori satu tan yang dipandu seorang lelaki.
“Lori berkenaan difahamkan terbabas lalu merempuh lorong tol RFID, dipercayai akibat kegagalan fungsi brek.
“Ekoran rempuhan yang berlaku itu, mangsa yang berusia 29 tahun tersepit di bahagian tempat duduk pemandu dan patah tulang lengan sebelah kiri serta patah kedua-dua belah kaki,” jelasnya.
Menurut Norazam, mangsa tersepit selama setengah jam akhirnya berjaya dikeluarkan oleh pihak bomba menggunakan peralatan khas semasa operasi sedang dijalankan. -KOSMO! ONLINE.


JPM nafi lantikan Ismail Sabri sebagai Pengerusi Petronas
Oleh KOSMO!

7 Disember 2022, 10:30 pm
PETALING JAYA – Jabatan Perdana Menteri (JPM) menafikan satu hantaran di media sosial yang mendakwa bekas Perdana Menteri, Datuk Seri Ismail Sabri Yaakob dilantik sebagai Pengerusi Petronas yang baharu.
JPM berkata, maklumat yang terdapat di akaun media tersebut adalah palsu.
Justeru kata JPM, orang ramai diminta agar tidak menyebarkan atau berkongsi sebarang maklumat yang tidak pasti atau palsu.
“Tidak pasti jangan kongsi. Sila rujuk kepada akaun media sosial rasmi JPM untuk berita sahih melalui pautan di Facebook, Twitter, Instagram dan TikTok,”katanya di laman Facebook sebentar tadi
Terdahulu, tular di laman sosial tular sebuah poster bertarikh hari ini yang memaparkan gambar Perdana Menteri, Datuk Seri Anwar Ibrahim bersama Ismail Sabri.
Menerusi poster tersebut didakwa Ismail Sabri disebut-sebut akan dilantik sebagai Pengerusi Petronas yang baharu.

Pada masa sama, Perdana Menteri pada dasar bersetuju dengan pelantikan tersebut dan ia telah dibincangkan dalam pertemuan antara PM dan Ismail Sabri semalam.-KOSMO! ONLINE


PRU15: BN pertahan DUN Tioman
Oleh ABDUL RASHID ABDUL RAHMAN

7 Disember 2022, 9:52 pm
ROMPIN – Barisan Nasional (BN) berjaya mempertahankan kerusi Dewan Undangan Negeri (DUN) Tioman buat kali keempat yang merupakan kerusi DUN terakhir dipertandingkan dalam Pilihan Raya Umum ke-15 (PRU15).
Dalam pertembungan lima penjuru itu menyaksikan calon BN, Datuk Seri Mohd. Johari Hussain mendapat majoriti 573 undi apabila meraih 8,080 undi menewaskan calon Perikatan Nasional (PN) Nor Idayu Hashim yang mendapat 7,507 undi.
Calon Pakatan Harapan (PH), Mohd. Fadzli Ramli yang sebelum ini menyatakan sokongan kepada calon BN mendapat 784 undi manakala calon Parti Pejuang Tanah Air, Osman Bakar mendapat 79 undi dan calon Bebas, Sulaiman Bakar mendapat 58 undi.
Kemenangan BN di DUN Tioman ini sekali gus menyaksikan BN Pahang menambah satu lagi kerusi DUN menjadikan 17 kerusi iaitu sama dengan PN sebanyak 17 kerusi manakala PH lapan kerusi.
Dalam pada itu pengundian PRU15 DUN Tioman yang dibuat pada hari Rabu menyaksikan peratusan keluar mengundi yang agak rendah iaitu 57 peratus.
Pada 19 November lalu pengundian bagi kerusi DUN Tioman ditangguhkan selepas calon PN, Md, Yunus Ramli meninggal dunia di Hospital Rompin akibat komplikasi jantung.

PRU DUN Tioman menyaksikan pertembungan lima penjuru antara penyandang daripada BN, Datuk Seri Mohd Johari Hussain; PH, Mohd Fadzli Mohd Ramly, Bebas Sulaiman Bakar; Parti Pejuang Tanah air, Osman Bakar dan Calon PN, Nor Idayu Hashim.
Seramai 28,462 pengundi direkodkan di DUN Tioman dengan 84 peratus adalah Melayu diikuti masyarakat Orang Asli (2,232 orang); Cina (1,888 orang), India (121 orang) dan lain-lain sebanyak 339 pengundi.-KOSMO! ONLINE


PRU15: [RASMI] PN terus kukuhkan dominasi Parlimen di Kedah
Oleh NORLIDA AKMAR IDROS

7 Disember 2022, 11:04 pm
KULIM – Calon Perikatan Nasional (PN), Datuk Azman Nasrudin mengesahkan kemenangan di Parlimen Padang Serai selepas mendapat majoriti 16,260 menewaskan lima calon lain.
Kemenangan itu sekali gus mengukuhkan dominasi PN bagi kerusi Parlimen di Kedah.
PN sebelum ini menawan 13 daripada 14 kerusi Parlimen yang dipertandingkan dalam PRU15 pada 19 November lalu dengan satu kerusi diraih Pakatan Harapan (PH).
Azman memperoleh sebanyak 51,637 undi mengatasi calon Pakatan Harapan (PH), Dr. Mohamad Sofee Razak yang mendapat 35,377 undi.
Ia diikuti calon BN, Datuk C. Sivaraj mendapat 2,983 undi; calon bebas, Sreanandha Rao sebanyak 846 undi; calon Pejuang, Hamzah Abd. Rahman 424 undi dan calon Warisan, Mohd. Bakhri Hashim 149 undi.
Keputusan diumumkan Pegawai Pengurus Pilihan Raya, Datuk Abdul Bari Abdullah.

PRU15 bagi Parlimen Padang Serai menyaksikan persaingan enam penjuru antara calon PN, Azman; Mohamad Sofee (PH), Sivaraj (BN), Hamzah (Pejuang); Mohd. Bakhri (Warisan) dan calon bebas, Sreanandha Rao.
Calon BN dan Warisan bagaimanapun mengumumkan untuk menarik diri daripada bertanding bagi memberi laluan kepada PH.
Walau bagaimanapun, nama dua calon tersebut tetap ada pada kertas undi memandangkan penyertaan mereka dalam PRU15 telah disahkan Suruhanjaya Pilihan Raya (SPR).
SPR memutuskan untuk menangguhkan PRU15 bagi Parlimen Padang Serai kepada hari ini susulan kematian calon dan penyandang kerusi tersebut, M. Karupaiya pada 16 November lalu. – KOSMO! ONLINE


Song Joong-ki enggan dilahirkan semula jadi orang kaya
Oleh HANISAH SELAMAT

7 Disember 2022, 9:57 pm
SINGAPURA – “Saya tidak mahu dilahirkan semula sebagai orang kaya, saya suka diri saya sekarang.”
Demikian kata-kata aktor terkenal Korea Selatan, Song Joong-ki yang diterbangkan ke Resort World Sentosa (RWS) sempena sidang akhbar bagi mempromosikan drama bersiri terbaharunya, Reborn Rich, di sini, petang tadi.
Menerusi drama 16 episod siaran Viu Original tersebut, Joong-ki membawakan dua watak berbeza yang berkisar pembalasan dendam seorang lelaki atas pembunuhan dirinya.
Katanya, timbul keinsafan mengenai sifat tamak apabila membabitkan harta sebaik dia diberi peluang menghayati kedua-dua karakter utama drama tersebut selain memahami plot ceritanya.
“Sejujurnya saya enggan dilahirkan dalam keluarga begitu. Selepas membintangi Reborn Rich, saya baru sedar konflik besar sesetengah keluarga tercetus akibat wang.
“Saya selesa bersederhana. Saya tahu manusia suka dan perlukan wang tetapi duit bukan perkara terpenting dalam kehidupan ini,” katanya pada sidang akhbar yang disertai 80 wakil media dari seluruh rantau Asia Tenggara.

PEMINAT sanggup menunggu seawal pukul 7 pagi biarpun Song Joong-ki dijadualkan muncul sekitar pukul 2 petang tadi di Resort World Sentosa, Singapura. Foto – VIU
Terdahulu, kehadiran bintang pujaan ramai itu di ruang terbuka RWS disambut sekitar 300 peminat yang setia menunggunya seawal pukul 7 pagi semata-mata mahu berada di tempat paling strategik.
Memperuntukkan masa sejam pada sesi terbuka tersebut, ramai wakil media yang pernah mewawancaranya kagum dengan kefasihan Joong-ki membalas soalan dengan berbahasa Inggeris sepenuhnya.
Usai sidang akhbar tamat, aktor kacak pujaan ramai itu terus menuju ke arah peminat yang sedari awal berteriak saranghae atau saya cinta awak.
Biarpun sesi tersebut tiada dalam jadual ditetapkan, Joong-ki enggan menghampakan penggemar tegar selain mengambil peluang bersalaman dan menandatangani poster Reborn Rich.
Kali terakhir dia datang ke Singapura sekitar lima tahun lalu bagi mempromosikan filem The Battleship Island. – KOSMO! ONLINE


PRU15: [TIDAK RASMI) PN dahului di Parlimen Padang Serai
Oleh NORLIDA AKMAR IDROS

7 Disember 2022, 9:42 pm
KULIM – Keputusan tidak rasmi menyaksikan calon Perikatan Nasional (PN), Datuk Azman Nasrudin mendahului di Parlimen Padang Serai.
Calon PN itu memperoleh sebanyak 14,536 undi mengatasi calon Pakatan Harapan (PH), Dr. Mohamad Sofee Razak yang mendapat 9,350 undi setakat pukul 9 malam ini.
Calon BN, Datuk C. Sivaraj mendapat 1,042 undi; calon bebas, Sreanandha Rao sebanyak 215 undi; calon Pejuang, Hamzah Abd. Rahman 127 undi dan calon Warisan, Mohd. Bakhri Hashim 55 undi.
PRU15 bagi Parlimen Padang Serai menyaksikan persaingan enam penjuru antara calon PN, Azman; Mohamad Sofee (PH), Sivaraj (BN), Hamzah (Pejuang); Mohd. Bakhri (Warisan) dan calon bebas, Sreanandha Rao.
Calon BN dan Warisan bagaimanapun mengumumkan untuk menarik diri daripada bertanding bagi memberi laluan kepada PH.
Walau bagaimanapun, nama dua calon tersebut tetap ada pada kertas undi memandangkan penyertaan mereka dalam PRU15 telah disahkan Suruhanjaya Pilihan Raya (SPR).

SPR memutuskan untuk menangguhkan PRU15 bagi Parlimen Padang Serai kepada hari ini susulan kematian calon dan penyandang kerusi tersebut, M. Karupaiya pada 16 November lalu. – KOSMO! ONLINE


Pearly-Thinaah tewas aksi sulung di Bangkok
Oleh MUHAMMAD HELMEE RAMLI

7 Disember 2022, 6:41 pm
BEREGU wanita No.1 negara, Pearly Tan-M. Thinaah memulakan saingan pada Kejohanan Badminton Jelajah Dunia Akhir 2022 tidak seperti yang diharapkan apabila tewas pada perlawanan pertama peringkat Kumpulan B.
Pada perlawanan yang berlangsung di Nimibutr Arena, Bangkok, juara Terbuka Perancis itu terpaksa akur dengan kekalahan straight set 21-23, 19-21 kepada wakil Indonesia, Apriyani Rahayu-Siti Fadia Silva Ramadhanti.
Meskipun tewas, namun Pearly-Thinaah yang berada pada ranking kesembilan dunia sudah menampilkan aksi terbaik apabila tetap memberi tentangan sengit dalam kedua-dua set permainan.
“Perlawanan hari ini (semalam) tidak seperti yang diharapkan kerana kami buat beberapa kesilapan selain tahap keyakinan agak rendah. Selain itu, saya juga ada buat silap dari segi pukulan.
“Apa yang pasti, kami perlu beri perhatian terhadap apa yang perlu diperbaiki untuk perlawanan akan datang. Walaupun tewas, namun masih ada beberapa perkara positif dapat diambil,” kata Thinaah sejurus tamat perlawanan.
Sementara itu, Pearly berkata, mereka perlu membuat analisis mengenai aksi keseluruhan yang ditampilkan pada perlawanan tersebut selain cuba mengembalikan keyakinan dalam diri masing-masing.

“Seperti yang Thinaah cakap, kami tidak lakukan tugas masing-masing dengan baik. Oleh itu, kami perlu lihat semula dan lakukan analisis terhadap permainan dan alihkan fokus kepada perlawanan seterusnya,” ujarnya.
Meskipun tewas, namun Pearly-Thinaah masih berpeluang untuk melangkah ke pusingan separuh akhir sekiranya memenangi baki dua perlawanan menentang wakil China, Zhang Shu Xian-Zheng Yu dan Chen Qing Chen-Jia Yi Fan. – KOSMO! ONLINE


Jambatan P. Pinang ditutup sementara Ahad ini
Oleh SAFINA RAMLI

7 Disember 2022, 7:37 pm
GEORGE TOWN – Ikon Pulau Mutiara, Jambatan Pulau Pinang akan ditutup sementara sempena acara Larian Maraton Antarabangsa Jambatan Pulau Pinang Ahad ini.
PLUS Malaysia Berhad (PLUS) dalam satu kenyataan berkata, jambatan itu akan ditutup mulai pukul 12 tengah malam hingga pukul 10 pagi.
”Jambatan Pulau Pinang akan dibuka dan beroperasi seperti biasa mulai pukul 10 pagi pada hari yang sama selepas tamat acara larian tersebut.
”PLUS menasihatkan orang ramai supaya menggunakan Jambatan Sultan Abdul Halim Muad’zam Shah (Jambatan Kedua Pulau Pinang) sebagai jalan alternatif dan mematuhi semua papan tanda serta arahan yang diberikan,” katanya di sini hari ini.
Tambah kenyataan itu, pengguna lebuh raya boleh menghubungi PLUSLine di 1800-88-0000 untuk mendapatkan maklumat trafik atau sekiranya ingin mendapatkan bantuan apabila berlaku kecemasan. – KOSMO! ONLINE


Senarai timbalan menteri dimuktamadkan dalam masa terdekat
Oleh MOHD RIDZAUDDIN ROSLAN

7 Disember 2022, 6:42 pm
PUTRAJAYA- Senarai timbalan menteri yang berperanan membantu Kabinet Kerajaan Perpaduan akan dimuktamadkan dalam masa terdekat sebelum diumumkan kepada rakyat.
Perdana Menteri, Datuk Seri Anwar Ibrahim berkata demikian menerusi hantaran di Facebook rasmi beliau selepas mempengerusikan mesyuarat Kabinet di Perdana Putra hari ini.
“Alhamdulillah, mesyuarat Kabinet mingguan pagi tadi berjalan dengan suasana yang harmoni dan produktif.
“Saya menegaskan bahawa isu-isu rakyat terutamanya masalah kos sara hidup harus diberi tumpuan dan diselesaikan sesegera mungkin.
“Insha-Allah, calon-calon Timbalan Menteri juga akan dimuktamadkan dalam masa terdekat,” katanya.
Sebelum ini, Anwar berkata senarai timbalan menteri akan diumumkan kelak selepas kesemua 28 Menteri mengangkat sumpah di Istana Negara pada Sabtu lalu.

Semalam, Menteri Ekonomi, Rafizi Ramli mengesahkan Anwar masih dalam proses penelitian senarai calon timbalan menteri yang bakal mengisi pelbagai portfolio dalam Kabinet.
“Saya difahamkan bahawa semalam memang telah ada perbincangan berhubung perkara ini dan proses penelitian senarai nama masih berjalan sepanjang minggu ini,” katanya. – KOSMO! ONLINE


Cuckoo lancar galeri jenama pertama di Kuching
Oleh KOSMO!

7 Disember 2022, 7:08 pm
PETALING JAYA – Cuckoo International (MAL) Sdn. Bhd. (Cuckoo International) telah melancarkan Galeri Jenama Cuckoo (Cuckoo Brand Gallery) pertama Malaysia di Kuching bagi merancakkan lagi usaha syarikat dalam membantu lebih ramai rakyat di negara ini memiliki kehidupan yang lebih sihat dan ceria.
Ketua Pegawai Eksekutifnya, Hoe Kian Choon berkata pusat pengalaman dan informasi Cuckoo International yang pertama ini mempamerkan semua solusi kediaman sihat yang ditawarkan oleh syarikat tersebut seperti peralatan rumah, kehidupan sihat, penjagaan kecantikkan kepada servis pembersihan kediaman, galeri ini juga menawarkan pengalaman jenama baharu yang padat dengan informasi untuk semua pengunjung.
“Kami mempunyai sebuah impian untuk mencipta sebuah ruang sehenti yang boleh menjadi model kediaman sihat kepada orang ramai.
“Pelancaran ini telah merealisasikan impian kami dan kami berharap bahawa galeri ini akan menjadi inspirasi kepada orang ramai dan para pengunjung untuk hidup dengan lebih sihat dan ceria,”katanya dalam satu kenyataan di sini hari ini.
Mengulas lanjut, beliau berkata, lebih setahun pihaknya merekabentuk dan melaksanakan pembinaan galeri tersebut bagi mewujudkan ruang yang terang dan selesa selain ia direka khas dengan teliti untuk kediaman kelihatan lebih positif.
“Galeri tiga tingkat ini mempunyai kawasan binaan seluas 7,500 kaki persegi.

“Ia direka dengan visi kediaman sihat syarikat dan menjadi ruang sehenti yang mempamerkan keempat-empat tonggak kediaman sihat, jenama dan inovasi Cuckoo International dalam membantu orang ramai memahami bagaimana solusi ini dapat saling melengkapi untuk mewujudkan kediaman yang lebih sihat,” katanya.
Hoe berkata, galeri jenama ini diyakini dapat memperkukuhkan kedudukannya sebagai jenama pencipta kediaman sihat terunggul di negara ini. – KOSMO! ONLINE


Lagi sekali LRT alami masalah teknikal
Oleh KOSMO!

7 Disember 2022, 6:48 pm
PETALING JAYA – Transit aliran ringan (LRT) sekali lagi menghadapi masalah teknikal lebih-lebih lagi pada waktu puncak petang di Laluan Kelana Jaya.
Ciapan oleh @askrapidkl di Twitter pada pukul 5 petang tadi menjelaskan beberapa laluan telah dikemaskini kekerapan waktu puncak sehingga pukul 7.30 malam ini.
“Kekerapan bagi Laluan Kelana Jaya adalah lima minit manakala Laluan Ampang/Sri Petaling adalah tiga minit untuk Daerah Pusat Perniagaan (DPP) dan bukan DPP adalah enam minit.
“Bagi Laluan Monorel kekerapannya adalah setiap tujuh minit, Laluan Kajang (enam minit) manakala Laluan Putrajaya (empat minit),” ciapnya.
Namun tinjauan Kosmo! mendapati, rata-rata pengguna telah menunggu lebih 10 minit di stesen-stesen Laluan Kelana Jaya dan bersesak-sesak di kebanyakan platform.
Lebih teruk lagi, ada juga tren yang dinaiki pengguna berhenti di setiap stesen sehingga memaksa pengguna untuk mengosongkan tren.

“Kenapa tweet kekerapan lima minit kalau ada masalah teknikal? Jujur sahajalah, supaya orang ramai boleh ikhtiar cara lain untuk pulang.
“Team Rapid juga yang suruh “rancang perjalanan”. Masalah ini setiap hari. Mana pelan kecemasan? Mana bas perantara? Orang sudah bersesak ini,” ciap seorang pengguna. – KOSMO! ONLINE


Lebih 2,000 video disekat TikTok sepanjang PRU15
Oleh AMREE AHMAD

7 Disember 2022, 7:41 pm
PUTRAJAYA- Sebanyak 2,113 kandungan telah disekat pihak pentadbir platform perkongsian video sosial popular, TikTok sepanjang Pilihan Raya Umum Ke-15 (PRU) berlangsung baru-baru ini.
Menteri Komunikasi dan Digital, Ahmad Fahmi Mohamed Fadzil berkata, sebanyak 857 kandungan telah dihalang TikTok sepanjang tempoh tujuh hari sebelum PRU15.
“Sementara pada hari pengundian dalam tempoh 24 jam sahaja, sejumlah 130 kandungan dikekang manakala tujuh hari pasca PRU-15, angkanya melonjak kepada 1,126.
“Sekatan automatik itu dilaksanakan kepada kandungan tersebut kerana didapati melanggar garis panduan komuniti termasuk berbaur provokatif,” katanya pada sidang akhbar di sini tadi.
Pada masa sama, Ahmad Fahmi berkata, Suruhanjaya Komunikasi dan Multimedia Malaysia (SKMM) turut menyalurkan aduan kepada TikTok apabila menemui kes tertentu.- KOSMO! ONLINE


Ancaman cuaca buruk di 10 negeri malam ini
Oleh FLORINA DERIS

7 Disember 2022, 6:37 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir, hujan lebat dan angin kencang melibatkan 10 buah negeri sehingga pukul 9 malam nanti.
MetMalaysia menerusi kenyataannya memaklumkan antara negeri yang terlibat adalah Kedah, Perak Pahang Selangor, Wilayah Persekutuan Kuala Lumpur, Negeri Sembilan, Melaka, Johor, Sarawak dan Sabah.
MetMalaysia berkata, bagi negeri kedah ia membabitkan kawasan Alor Setar, Yan, Kuala Muda, Sik, Kulim dan Bandar Bandar Baharu), manakala di Perak melibatkan Kerian, Larut, Matang Dan Selama, Kuala Kinta, Kampar, Batang Padang dan Muallim),
“Di Pahang pula ia melibatkan Tanah Tinggi Cameron, Jerantut, Maran dan Kuantan.
“Selain itu, cuaca buruk turut dijangka melanda kawasan Selangor (Hulu Selangor, Gombak dan Hulu Langat), Negeri Sembilan (Seremban, Kuala Pilah, Rembau dan Tampin), Johor (Kluang, Pontian, Kulai dan Johor Bahru), Wilayah Persekutuan Kuala Lumpur dan Melaka,”ujarnya.
Sementara itu bagi wilayah Sarawak pula melibatkan kawasan Kuching, Samarahan (Samarahan dan Asajaya), Sarikei (Sarikei dan Meradong), Sibu, Mukah, Bintulu (Tatau), Miri (Beluru dan Telang Usan) dan Limbang.

“Selain itu, di Sabah ia meliputi kawasan pedalaman (Beaufort dan Tambunan), Sandakan (Tongod, Kinabatangan, dan Beluran), Kudat (Kota Marudu dan Pitas) serta bahagian pantai barat Sabah” jelasnya menerusi satu hantaran.
Amaran ribut petir merupakan amaran jangka pendek yang sah dalam tempoh masa tidak melebihi enam jam untuk satu-satu keluaran. – KOSMO! ONLINE


Parlimen Padang Serai, DUN Tioman milik siapa? | 15 MINIT MMTV 7 Disember 2022
Oleh KOSMO!

7 Disember 2022, 6:52 pm


‘Untung cikgu, anak-anak murid layan seperti puteri ‘ – Netizen
Oleh KOSMO!

7 Disember 2022, 7:17 pm
PETALING JAYA – Menjadi idaman setiap tenaga pendidik mempunyai anak murid yang beradab serta menghargai diri mereka setelah penat jerih mendidik insan-insan ini.
Itulah yang dialami oleh seorang guru sukan di sebuah sekolah di Selangor, apabila video yang dimuat naik di akaun TikToknya, dikenali sebagai @nurulatikahbaharu mendapat perhatian orang ramai.
Di dalam video itu, anak-anak muridnya kelihatan ‘sayang’ sangat kepadanya sehingga sanggup berkaki ayam dengan memberikan selipar dan payung kepada cikgu itu ketika hari hujan.
“Bila murid layan seperti ibu dan puteri. Seorang bagi selipar dan dia rela berkaki ayam sebab tidak mahu kasut cikgu basah, yang seorang lagi cepat-cepat pergi ambil payung sebab enggan lihat saya basah,” tulisnya di dalam video itu.
Sehingga kini video tersebut telah meraih 1.5 juta tontonan, 159,000 tanda suka dan 805 perkongsian.
Tinjauan Kosmo! di ruangan komen mendapati orang ramai terharu dan memuji anak-anak murid itu yang beradab terhadap guru mereka serta mempercayai guru itu sangat mesra terhadap pelajar-pelajarnya sehingga mendapat layanan sedemikian.

“Budak-budak ini kalau cikgu layan mereka dengan baik, mesti mereka akan layan kita seperti puteri juga. Mesti cikgu ini beri layanan yang baik pada mereka,” komen seorang netizen.
“Tinggi adab budak-budak ini, semoga mereka semua sentiasa menjadi kebangaan ibu bapa dan guru-guru mereka,” komen netizen yang lain pula. – KOSMO! ONLINE


Pegawai polis didenda halang laluan ambulans
Oleh KOSMO!

7 Disember 2022, 7:30 pm
BANGKOK – Netizen di Thailand meluahkan rasa berang selepas satu rakaman video di media sosial menunjukkan sebuah trak pikap menghalang laluan sebuah ambulans yang membawa seorang pesakit ke sebuah hospital di wilayah Nakhon Ratshasima, lapor portal berita Thaiger semalam.
Siasatan mendapati pemandu trak pikap itu sebenarnya ialah seorang pegawai polis berpangkat Kapten di Balai Polis Dan Khun Thot menyebabkan dia didenda sebanyak 500 baht (RM62.85) kerana melanggar Akta Trafik Jalan Raya (1979).
Pemandu ambulans itu, Worawut Naebchid iaitu seorang anggota sukarelawan dari Yayasan Sawangwitcha Dhammasathan menceritakan situasi yang sebenarnya tentang kejadian tersebut.
Pada pagi Ahad, katanya, dia dimaklumkan oleh pusat penyelamat bahawa terdapat seorang wanita berusia 73 tahun berada dalam keadaan tidak sedarkan diri di Kampung Ban Khok Sanga.
Pasukan penyelamat bergegas ke tempat kejadian tetapi anggota-anggotanya tidak berjaya untuk menyedarkan pesakit itu dan dia perlu dihantar ke hospital dengan segera.
Semasa dalam perjalanan, berhampiran Pasar Segar Mittraphap, ambulans yang dipandunya dihalang oleh trak pikap Ford walaupun dia menghidupkan siren dan lampu kecemasan.

Trak pikap itu berhenti di lampu merah dan ia turut menyebabkan ambulans tersebut tidak dapat meneruskan perjalanannya.
Walaupun sudah membuat pengumuman meminta pemandu Ford itu memberikan laluan kepada kenderaan itu kerana terdapat pesakit dalam keadaan kritikal di dalamnya, trak pikap berkenaan masih lagi tidak berganjak daripada kedudukannya. – Agensi


Ahli Parlimen Turkiye bertumbuk ketika berbahas, seorang dirawat di hospital
Oleh KOSMO!

7 Disember 2022, 5:30 pm
ANKARA – Seorang ahli politik terkemuka di Turkiye, Huseyin Ors dikejarkan ke sebuah hospital selepas beliau dipukul dalam satu pergaduhan di Parlimen di Ankara, lapor portal berita Metro UK semalam.
Ors, ialah seorang anggota Parlimen dari parti pembangkang, Good Party. Beliau  dilaporkan ditumbuk di muka dan di dalam dadanya terdapat perentak jantung, menyebabkan beliau diletakkan di bawah penjagaan kecemasan.
Aylin Cesur iaitu seorang lagi anggota Parlimen daripada Good Party yang juga seorang doktor perubatan merawat rakan sejawatnya itu sebelum ambulans tiba di lokasi kejadian.
“Rawatannya diteruskan di unit rawatan rapi kerana keadaannya yang mengancam nyawa. Saya berharap peristiwa sebegini tidak akan berulang lagi,” kata Cesur kepada stesen penyiaran T24.
Satu rakaman televisyen menunjukkan berpuluh-puluh ahli politik menolak dan menampar antara satu sama lain di dalam bangunan Parlimen itu dengan sekurang-kurangnya seorang daripada mereka jatuh ke lantai.
Setakat ini, punca yang menyebabkan perbalahan itu berlaku masih lagi tidak jelas tetapi ia berlaku semasa sesi perbahasan mengenai bajet tahun depan.

Ketegangan semakin memuncak dalam politik Turkiye kerana negara itu akan mengadakan Pilihan Raya Presiden dan Pilihan Raya Parlimen pada bulan Jun tahun depan.
Jurucakap Good Party, Kursad Zorlu berkata: “Ia adalah hari yang menyedihkan bagi pihak Perhimpunan Kebangsaan Besar Turkiye dan hari yang memalukan bagi mereka yang melakukan serangan itu.” – Agensi


Mak cik Aliah hilang, keluar rumah sejak semalam
Oleh NOR AINNA HAMZAH

7 Disember 2022, 6:29 pm
TAMPIN – Polis sedang mengesan seorang wanita warga emas yang dilaporkan hilang sejak pagi semalam di Felda Sungai Kelamah, Gemas, di sini.
Aliah Omar, 74, disedari tiada di rumah oleh anaknya kira-kira pukul 7.30 pagi.
Menurut Pemangku Ketua Polis Daerah Tampin, Deputi Superintendan Amiruddien Sariman, polis menerima maklumat mengenai kehilangan berkenaan oleh anaknya pada pukul 8.02 pagi tadi.
“Anak mangsa bimbang apabila ibunya tidak pulang-pulang ke rumah seperti kebiasaannya. Warga emas ini tidak mempunyai kenderaan dan hanya berjalan kaki.
“Kali terakhir keluar dari rumah, warga emas berkenaan memakai baju kurung berwarna biru dan bertudung. Ketinggian warga emas berkenaan kira-kira 160cm dan berat 50kg,” katanya dalam satu kenyataan hari ini.
Sehubungan itu, orang ramai yang mengenali atau mempunyai maklumat mengenai lokasi warga emas tersebut boleh terus menghubungi Pegawai Penyiasat ASP Mohd Rodzi Masa’at yang juga Ketua Polis Balai Gemas di talian 07-9481221 atau mana-mana balai polis berhampiran.-KOSMO! ONLINE


Penginap hotel masak ayam guna mesin pembancuh kopi
Oleh KOSMO!

7 Disember 2022, 6:30 pm
LONDON – Seorang lelaki yang dikenali sebagai Alexander C mendedahkan kepada netizen bahawa dia memasukkan ayam mentah ke dalam mesin pembancuh air kopi di sebuah hotel untuk memasak hidangan makan malam, lapor portal berita Daily Star semalam.
Lelaki berkenaan mendedahkan perbuatannya itu di laman pencari kerja iaitu LinkedIn yang memperincikan resipi dan kaedah-kaedah pembuatannya sehingga menimbulkan kekecohan dalam kalangan pengguna media sosial.
Alexander berkongsi gambar yang menunjukkan campuran ayam, sekeping mentega dan beberapa perasa dimasukkan ke dalam mesin pembancuh kopi. Semasa berkongsi imej-imej tersebut, dia menjelaskan tujuannya berbuat demikian.
Lelaki tersebut memutuskan untuk memasak hidangan itu yang lebih murah daripada restoran dengan menggunakan peralatan terhad di dalam sebuah hotel bagi menjimatkan wang syarikatnya sekali gus menyebabkan dia tidak keluar dari bilik untuk makan malam.
Dia turut mewajarkan tindakannya yang berjimat cermat dan menulis: “Perkara kecillah yang membuat anda dinaikkan pangkat.”
Bagaimanapun, Emily Murnane yang merupakan seorang penulis dan pengarah komedi, berkongsi tangkap layar Alaxander dan membuat ciapan di Twitter dengan menulis: “LinkedIn benar-benar terbang di bawah radar sebagai platform media sosial yang paling tidak ‘waras’.”

Ciapan Murnane itu mendapat lebih 200,000 tanda suka dan lebih 24,000 diulang semula dengan seorang pengulas berkata: “Dipromosikan menjadi orang aneh, itulah yang terjadi.”
Seorang lagi pengulas memberikan pandangannya yang menyokong Alexander dengan menulis bahawa dia  melakukan perbuatan itu untuk mempersendakan orang-orang korporat yang aneh di LinkedIn sekali gus menunjukkan kebijakannya. – Agensi


Lelaki warga emas korban terbaharu rabies di Sarawak
Oleh CHERINE JON

7 Disember 2022, 6:13 pm
KUCHING – Lelaki warga emas menjadi korban terbaharu rabies di Sarawak, sekaligus merekodkan kes kematian yang kesebelas setakat tahun ini.
Pengarah Kesihatan Sarawak, Dr Ooi Choo Huck berkata mangsa berusia 60 tahun itu meninggal dunia pada 5 Disember lalu pada pukul 11.41 pagi di Hospital Sibu.
“Mangsa telah disahkan rabies melalui ujian makmal dan didiagnosa sebagai rabies encephalitis.
“Jabatan Kesihatan Negeri (JKN) Sarawak mengucapkan takziah kepada keluarga mendiang,” katanya dalam kenyataan, hari ini.
Terdahulu, Dr Ooi berkata mangsa dilaporkan mengalami gejala jangkitan rabies bermula pada 26 November lalu.
Katanya dia telah pergi mendapatkan rawatan di klinik kesihatan pada 1 Disember, apabila gejala bertambah teruk termasuk kesukaran menelan makan dan minum, sebelum dirujuk ke Hospital Sibu untuk rawatan lanjut.

Bagaimanapun, beliau berkata mangsa tidak mempunyai sejarah digigit atau dicakar oleh anjing, namun pernah mengendalikan bangkai anjing pada Oktober 2022.
Tambah beliau, setakat 6 Disember, Sarawak telah merekodkan 14 kes rabies dalam kalangan manusia, termasuk 11 kes kematian.-KOSMO! ONLINE


Rezeki anak ramai, Ayu Raudhah hamil zuriat keenam
Oleh MOHAMMAD SHAHEMY AZMI

7 Disember 2022, 6:35 pm
PETALING JAYA – Selepas mendapat cahaya mata kelima pada Mei tahun lalu, pelakon jelita Ayu Raudhah teruja menantikan kehadiran zuriat baharu apabila kini sedang hamil lima bulan anak keenam.
Ayu, 37, ketika dihubungi Kosmo! Online berkata, dia bersyukur atas rezeki yang dikurniakan kepadanya dan juga suami apabila bakal menyambut kehadiran insan baharu dalam keluarga mereka tidak lama lagi.
“Alhamdulillah, benar saya kini hamil anak keenam. Usia kandungan sudah pun memasuki lima bulan,” katanya kepada Kosmo! Online.
Ujar isteri kepada pemain bola sepak, Zaquan Adha itu lagi, dia sebenarnya segan untuk berkongsi tentang berita tersebut kerana bukan ini kali pertama dia hamil.
Namun, selepas suaminya membocorkan tentang berita gembira tersebut menerusi satu hantaran video, Ayu hanya memanjatkan rasa syukur atas kurniaan zuriat keenam dalam keluarganya.
“Segan sebenarnya nak kongsi berita tentang saya hamil. Lagipun bukan anak sulung.

“Tapi alhamdulillah, saya anggap kehamilan ini sebagai satu rezeki untuk saya serta suami dan tiada masalah untuk menambah bilangan cahaya mata,” katanya.
Ketika disoal tentang jantina bayi keenam yang bakal dilahirkan nanti, Ayu atau nama lengkapnya Raudhah Che Wan memberitahu, dia dan juga suami belum lagi mengetahui tentang perkara tersebut.
“Jantina anak keenam ini kami belum tahu lagi,” katanya ringkas.
Untuk rekod, Ayu yang juga adik kepada aktres Rozita Che Wan mendirikan rumah tangga bersama Zaquan pada 21 Januari 2011.
Hasil perkongsian hidup, mereka dikurniakan lima orang cahaya mata iaitu Muhammad Aisy Qaiser, 9, Muhammad Aisy Aryann, 8, Laura Zuleykha, 5, dan Muhammad Aisy Khaliq, 3, dan Muhammad Aisy Al Jibreel, setahun enam bulan. – KOSMO! ONLINE


Kastam rampas 35.5 kg ganja dalam bengkel kereta
Oleh JAMLIAH ABDULLAH

7 Disember 2022, 5:43 pm
ALOR SETAR – Jabatan Kastam Diraja Malaysia (JKDM) Kedah merampas 35 ketulan mampat dadah disyaki ganja di sebuah bengkel kereta di pekan Changlun, dekat sini pada Ahad lalu.
Dalam serbuan kira-kira pukul 3.30 petang itu, JKDM turut menahan seorang lelaki warga tempatan berusia lingkungan 50-an.
Pengarahnya, Nor Izah Abd. Latif berkata, serbuan dilakukan anggota kastam Cawangan Penguatkuasaan Alor Setar hasil maklumat risikan dan pemantauan rapi selama dua minggu.
“Pemeriksaan menemui ganja seberat 35.5 kilogram (kg) itu di dalam empat kotak putih dalam sebuah pikap bernombor pendaftaran negara jiran. Dadah yang dirampas dianggarkan bernilai RM142,000,” katanya dalam satu kenyataan di sini hari ini.
Tambahnya, siasatan dijalankan di bawah Seksyen 39B (1) (a) Akta Dadah Berbahaya 1952 dan suspek direman sehingga 9 Disember ini bagi membantu siasatan. – KOSMO! ONLINE


Diminta kembali berhijab, Uqasha terima teguran
Oleh NUR EMIRA SAIZALI

7 Disember 2022, 5:30 pm
PETALING JAYA – Pelakon Uqasha Senrose menerima teguran secara terbuka daripada peminat yang memasang hasrat untuk melihat dirinya kembali bertudung suatu hari nanti.
Perkara tersebut menjadi perhatian selepas seorang individu menulis komen ingin melihat bintang drama Setelah Terlafaznya Akad itu memakai tudung.
Meskipun begitu, Uqasha atau nama penuhnya Nik Zaris Uqasha Nik Sen, 30, tidak marah dengan permintaan tersebut namun menerimanya dengan lapang dada.
Malah, dia turut memuji tindakan individu berkenaan yang memberi komen dengan cara berhemah.
“Insya-Allah terima kasih atas doamu. Mana tahu terbuka hati dengan teguran yang sangat menjaga hati,” balasnya dalam ruangan komen.
Sebelum itu, dia menerima banyak komen daripada netizen yang melahirkan rasa seronok sekiranya dia kembali menutup aurat seperti yang pernah dilakukan sekitar 2013.

Malah, ada juga yang menggelar wajahnya mirip penyanyi terkenal antarabangsa, Adele susulan foto yang dimuat naiknya itu.
“Cantiknya rambut Uqasha, nak lihat awak berhijab. Nanti lagi cantik begitu,” kata individu tersebut.
Sebelum ini, isu netizen ingin melihat isteri aktor Kamal Adli itu kembali bertudung bukan satu perkara asing kerana keinginan tersebut pernah beberapa kali disuarakan oleh peminatnya.
Sebelum ini, Uqasha pernah memakai tudung sekitar 2013 namun selepas tiga tahun, dia mengejutkan banyak pihak dengan keputusan tidak lagi tampil bertudung. – KOSMO! ONLINE


Gaya santai barisan Kabinet Anwar tanpa tali leher curi tumpuan
Oleh KOSMO!

7 Disember 2022, 5:30 pm
PUTRAJAYA- Barisan Kabinet Kerajaan Perpaduan pimpinan Datuk Seri Anwar Ibrahim terus menampilkan kelainan apabila rata-rata daripada menterinya memilih untuk tidak mengenakan tali leher ketika menghadiri mesyuarat di Perdana Putra hari ini.
Imej ditampilkan barisan menteri itu disifatkan seakan menterjemah penampilan Perdana Menteri yang dilihat lebih selesa menggenakan ‘suit’ tanpa memakai tali leher.
Berdasarkan gambar dikongsikan Timbalan Perdana Menteri, Datuk Seri Fadillah Yusof di Twitter miliknya tadi, rata-rata menteri dilihat bergambar bersama Anwar selepas menghadiri Mesyuarat Kabinet tanpa mengenakan tali leher seperti amalan biasa yang dilakukan sebelum ini.
Selain itu, Ketua Setiausaha Negara, Tan Sri Mohd. Zuki Ali juga dilihat tidak mengenakan tali leher seperti kebiasaan.
Sebelum ini, imej ditampilkan Anwar sejurus dilantik sebagai Perdana Menteri menerima reaksi positif daripada rakyat apabila rata-rata mereka bersetuju dengan gaya ringkas ditampilkan Menteri Kewangan itu. -KOSMO! ONLINE


Sheila Rusly cuma bawa watak antagonis – Norman
7 Disember 2022, 6:05 pm
PETALING JAYA – Ketua Pegawai Eksekutif KRU Entertainment, Datuk Norman Halim terpanggil memberi pandangan berhubung isu tular membabitkan penerbit sensasi, Sheila Rusly yang dikecam bersikap biadab dalam sebuah rancangan masakan.
Sebagai individu yang berpengalaman menerbitkan rancangan realiti, Norman, 51, menjelaskan, setiap juri atau tenaga pengajar dikehendaki memainkan watak berbeza.
“Saya sendiri pernah jadi juri dalam pelbagai program realiti televisyen. Mereka perlu mainkan watak berbeza dan tidak semestinya menggambarkan keperibadian sebenar,” katanya.
Isu membabitkan Sheila, 51, menjadi perbincangan hangat netizen selepas tular video dia memarahi seorang peserta rancangan tersebut dengan cara menjerit ketika memberi komen.
Perbuatan pemilik produksi JS Pictures Sdn. Bhd. itu menuai cemuhan daripada netizen yang disifatkan ramai sebagai keterlaluan.
Ulas Norman tentang perkara tersebut, disebabkan komen negatif yang dilemparkan terhadap Sheila membuatkan dia tertarik untuk menonton rancangan masakan berkenaan dari awal hingga akhir siaran.

“Saya lihat Sheila memainkan peranan yang sangat baik sebagai pengkritik tegas untuk menimbulkan saspens dan drama dalam rancangan tersebut.
“Watak yang dibawakan Sheila juga ibarat sikap tegas seorang guru di sekolah yang mahu melihat anak didiknya berjaya dan menjadi lebih baik,” katanya.
NAMA Sheila Rusly panas kerana didakwa bersikap biadab ketika menjadi juri program Dapur Tempur.
Malah Norman yang pernah terlibat dalam Akademi Fantasia berkata, rancangan realiti di negara Barat jauh lebih dahsyat dengan elemen drama ‘melampau’ termasuklah tindakan membuang masakan ke dalam tong sampah atau mencampakkan ke muka peserta.
“Di Barat, ada sebuah rancangan pertandingan memasak popular dikendalikan cef terkenal, Gordon Ramsay.
“Dia turut menghentam peserta dengan kritikan pedas sehingga menjadikan rancangan tersebut popular di seluruh dunia.
“Begitu juga dengan watak dibawakan Sheila, ibaratnya seperti antagonis dalam drama dan tidak wajar dihina secara peribadi menerusi media sosial,” katanya lagi.
Biarpun dikecam, namun Norman tetap memuji dan mengucapkan tahniah kepada Sheila kerana menyuntik nafas baharu dalam program televisyen khususnya rancangan masakan di negara ini.
Terdahulu, nama Sheila menjadi sasaran netizen beberapa minggu lalu selepas tular video dia memberi komen terhadap seorang peserta rancangan masakan Dapur Tempur dalam keadaan suaranya menjerit.
Susulan tindakan tersebut, penerbit itu dihujani kecaman netizen yang melabelnya sebagai biadab, tidak profesional serta beremosi. – KOSMO! ONLINE


TDM lunas bayaran untung RM2.69 juta kepada LTAWNT
Oleh MOHD AZLI ADLAN

7 Disember 2022, 6:01 pm
KUALA TERENGGANU – Kumpulan TDM Berhad telah melunaskan pembayaran keuntungan lebih RM2.69 juta kepada Lembaga Tabung Amanah Warisan Negeri Terengganu (LTAWNT).
Pengarah Eksekutif TDM, Najman Kamaruddin berkata, pembayaran tersebut merupakan keuntungan yang diperolehi daripada usaha sama kedua-dua syarikat dalam pengurusan ladang kelapa sawit bagi tahun kewangan 2021.
“TDM Plantation Sdn. Bhd. telah diberi tanggungjawab menguruskan 1,336 hektar  ladang kelapa sawit milik LTAWNT yang terletak di Ladang Air Putih, Kemaman sejak tahun 1996.
“Perusahaan ladang kelapa sawit itu telah mencatatkan pertumbuhan memberangsangkan biarpun berdepan ketidaktentuan pasaran, kekurangan buruh, dan pandemik Covid-19 pada tahun lalu,” katanya.
Beliau berkata demikian pada majlis penyerahan bayaran keuntungan tersebut  kepada Setiausaha LTAWNT, Nor Azam A. Rahman @ Yusof di sini.
Najman menjelaskan, keuntungan usaha sama yang dijana antara TDM dan LTAWN pada tahun lalu lebih tinggi berbanding RM1.9 juta pada tahun 2020.

Tambah beliau, peningkatan pembayaran keuntungan berkenaan mencerminkan keupayaan TDM dalam menguruskan aset dan perniagaan terutama dalam segmen perladangan.
“Ia juga bukti komitmen syarikat dalam memberikan pulangan yang mampan bagi setiap pelaburan diamanahkan.
 “Kami optimis terus menjana pembayaran perkongsian keuntungan yang lebih besar bagi tahun-tahun kewangan mendatang,” katanya. -KOSMO! ONLINE


Saya akan mati sebagai wanita, dikebumikan di Australia – Sajat
Oleh FLORINA DERIS

7 Disember 2022, 5:25 pm
PETALING JAYA – Usahawan kontroversi, Muhammad Sajjad Kamaruz Zaman sekali lagi menjadi tumpuan di media sosial ekoran kenyataannya yang mahu dikebumikan sebagai wanita di Australia kelak.
Kontroversi itu muncul selepas seorang pengguna TikTok, @hazleemohd memuatnaik sebuah video tular memaparkan reaksi Sajat terhadap persoalan yang dilontarkan netizen sama ada dia akan meninggal dalam keadaan lelaki atau sebaliknya.
“Kelak jika meninggal, saya akan meninggal sebagai seorang perempuan dan akan dikebumikan di Australia.
“Terima saja kenyataan bahawa saya akan dikebumikan dalam keadaan perempuan dan bukannya lelaki kerana saya bukan lagi berada di Malaysia,” katanya menjawab persoalan tersebut.
Ujarnya, semua lapisan masyarakat di negara itu mengenali dia sebagai seorang wanita dan menegaskan dia tidak akan dihantar pulang ke Malaysia jika meninggal dunia kelak.
Kenyataan berani mati yang dibuat oleh Sajat itu seterusnya menjadi topik perbualan hangat dalam kalangan rakyat di Malaysia, sekali gus mengundang rasa tidak puas hati dalam kalangan warga TikTok.

“Masalahnya Jat, kita tidak akan pernah mengetahui di mana dan bila kita akan meninggal,” komen seorang pengguna.
“Yakin sungguh dia. Ajal maut urusan Allah. Bila dan dimana tempat kita akan meninggal kelak semuanya rahsia Allah. Doakan yang baik-baik buat dia,” kata netizen lain.
Terdahulu, Sajat pernah membuat pengakuan bahawa dia sudah menukar jantinanya di Australia sebagai wanita secara sah dan dia berasa gembira dengan keputusan yang diambilnya itu. – KOSMO! ONLINE


ADUN tak hadir tidak boleh wakilkan soalan – Speaker
Oleh KHAIRUL MOHD. ALI

7 Disember 2022, 3:50 pm
ISKANDAR PUTERI – Dewan Undangan Negeri (DUN) Johor menetapkan Ahli Dewan Undangan Negeri (ADUN) yang tidak hadir mesyuarat persidangan itu tidak dibenarkan mewakilkan soalan lisan kepada ahli yang hadir, bermula tahun depan.
Speaker DUN Johor, Datuk Dr. Mohd Puad Zarkashi berkata, tindakan menggunakan wakil atau proksi adalah perbuatan yang boleh menjejaskan kredibiliti DUN Johor.
“Saya memutuskan bermula pada tahun depan dalam sidang yang akan datang, dewan tidak lagi akan membenarkan ADUN yang tidak hadir di dewan mesyuarat mengemukakan soalan lisan mereka melalui ADUN yang hadir.
“Tidak hadir adalah tidak hadir. Kita tidak membenarkan ahli yang tidak mengikut peraturan kerana ini akan menjejaskan kredibiliti dewan,” katanya sebelum sesi soal jawab sempena Sidang DUN Johor, di Kota Iskandar, di sini hari ini.
Beliau yang juga merupakan ADUN Rengit turut memberitahu, perkara berkenaan dibangkitkan sebagai merujuk kepada tiga ADUN yang tidak hadir pada persidangan semalam, namun soalan lisan mereka dibacakan oleh ADUN yang hadir.
“Semalam, ADUN Mahkota (Datuk Sharifah Azizah Syed Zain), ADUN Tangkak (Ee Chin Li) dan ADUN Panti (Hahasrin Hashim) tidak hadir sidang dewan melalui notis yang dibenarkan.

“Ketiga-tiga ahli yang berhormat berkenaan mengemukakan soalan lisan tanpa kehadiran mereka kerana dibaca oleh ahli-ahli yang berhormat yang lain.
“Maka saya merujuk standing order Dewan Negeri Johor perkara 26(4) dengan izin, if the member entitled to an oral reply fails to rise and ask his question, yang bermaksud, ahli-ahli yang berhormat mana yang tidak hadir tetapi mereka tidak bangun,” jelasnya.
Tambahnya, DUN Johor juga tidak membenarkan ahli-ahlinya menjadi proksi, dan begitu juga dengan soalan lisan yang tidak boleh diproksikan.
“Bayangkan kita ada 10 soalan yang diproksikan dalam satu hari, maka di manakah kewibawaan dewan. Logiknya dewan juga tidak membenarkan menjadi proksi
walaupun ahli yang berhormat tidak hadir kerana dijangkiti Covid-19 ataupun yang lain-lain.
“Maka begitulah juga soalan lisan tidak boleh diproksikan. Saya juga ingin mengingatkan soalan lisan adalah nadi penting kepada dewan ini, tetapi kita perhati ada juga ahli-ahli yang berhormat yang tidak menghantar soalan atau hanya hantar satu dua soalan. Semoga kita dapat perbaiki perkara ini pada masa akan datang,” tambahnya lanjut. – KOSMO! ONLINE


Blackpink dinobat Penghibur Terbaik 2022 oleh majalah Time
Oleh KOSMO!

7 Disember 2022, 4:30 pm
LOS ANGELES – Kumpulan sensasi pop global dari Korea Selatan, Blackpink dipilih oleh majalah Time sebagai Penghibur Terbaik bagi Tahun 2022, lapor CNN semalam.
Ia merupakan kumpulan K-Pop kedua dari negara tersebut yang mendapat gelaran itu selepas BTS dinobatkan oleh majalah sama sebagai Penghibur Terbaik Tahun 2020.
Kumpulan itu yang dianggotai oleh Jennie, Jisso, Lisa dan Rose bernaung di bawah syarikat hiburan, YG Entertainment dan mengecapi populariti dengan pantas selepas pertama kali membuat kemunculan sulung pada tahun 2016.
Ia mencatat sejarah sebagai kumpulan K-Pop wanita pertama dari Korea Selatan yang mempunyai jualan album melebihi satu juta salinan dalam masa kurang dari sebulan menerusi ‘The Album’ pada tahun 2020.
“Kami melakukan banyak kerja supaya kami kelihatan seperti wanita luar biasa. Pada akhirnya, kami hanya gadis yang sangat biasa,” kata seorang anggota itu, Jennie kepada majalah Time.
Sebahagian daripada kejayaan global kumpulan itu datang daripada latar belakang kosmopolitan anggota-anggotanya seperti Rose yang dilahirkan di New Zealand dan dibesarkan di Australia.

Jennie dilahirkan di Korea Selatan tetapi dibesarkan di New Zealand manakala Lisa berasal dari Thailand dan Jisoo adalah satu-satunya anggota kumpulan tersebut yang dilahirkan dan dibesarkan di Korea Selatan. – Agensi


Cuaca buruk di lima negeri petang ini
Oleh FLORINA DERIS

7 Disember 2022, 3:45 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir, hujan lebat dan angin kencang melibatkan lima buah negeri sehingga 5:00 petang nanti.
MetMalaysia memaklumkan negeri-negeri yang terlibat membabitkan negeri Perak, Pahang, Johor, Sarawak dan Sabah.
“Amaran ribut petir, hujan lebat dan angin kencang dijangka melanda beberapa kawasan di Perak (Hulu Perak, Kuala Kangsar, Kinta, Kampar dan Batang Padang), Pahang (Tanah Tinggi Cameron, Jerantut, Maran, Kuantan, Pekan dan Rompin) dan di negeri Johor (Kluang, Mersing, Kulai, Kota Tinggi dan Johor Bahru).
“Manakala bagi wilayah Sarawak pula melibatkan kawasan Kuching (Bau dan Kuching), Samarahan (Simunjan), Sri Aman, Sarikei (Sarikei dan Meradong), Sibu dan Mukah (Tanjung Manis dan Daro).
“Selain itu, bagi wilayah Sabah pula meliputi kawasan pantai barat (Papar, Putatan, Penampang, Kota Kinabalu dan Tuaran), Tawau (Tawau, Kunak dan Lahad Datu) serta di Sandakan (Telupid, Kinabatangan, Beluran dan Sandakan),” jelasnya menerusi satu hantaran.
Dalam pada itu, amaran angin kencang dan laut bergelora kategori pertama (ketinggian ombak 3.5 ke 4.5 meter) dan kategori kedua (2.5 ke 3.5 meter) turut dikeluarkan yang melibatkan timur laut Condore, Utara Reef North, Layang-layang dan Barat Palawan (kategori kedua) dan Condore, Selatan Reef North, Labuan dan Timur Palawan (kategori pertama) sehingga isnin depan.

Amaran ribut petir merupakan amaran jangka pendek yang sah dalam tempoh masa tidak melebihi enam jam untuk satu-satu keluaran. – KOSMO! ONLINE


Johor perlu semak semula sempadan perairan Malaysia – Singapura
Oleh KHAIRUL MOHD. ALI

7 Disember 2022, 4:13 pm
ISKANDAR PUTERI – Kerajaan negeri didesak untuk membuat semakan semula pemetaan persempadanan perairan antarabangsa antara Johor dan Singapura khasnya di perairan Selat Tebrau, di sini.
Gesaan itu dibuat Ahli Dewan Undangan Negeri (ADUN) Kota Iskandar, Datuk Pandak Ahmad semasa sesi berbahas sempena Sidang Dewan Undangan Negeri (DUN) Johor, hari ini.
Pandak Ahmad
Menurut beliau, gesaan itu dibuat ekoran tindakan pihak berkuasa Singapura yang menghalau nelayan tempatan dengan kata-kata kesat dan berbaur hinaan, Oktober lalu.
“Insiden tersebut tidak wajar dan tidak sepatutnya berlaku, imej rakyat kita dihina, nelayan kita ini bukan penceroboh sebalik hanya mencari rezeki sebagai nelayan dengan menjala dan memancing di sana.
“Tetapi mereka dihalau dah dihina dengan kata-kata kesat, tindakan pihak berkuasa negara itu iaitu Police Cost Guard tidak wajar dan kerajaan negeri harus ambil tindakan segera dan hantar surat bantahan kepada negara tersebut.
“Isu ini tidak harus ‘disenyapkan’ begitu sahaja kerana tanpa ada bantahan, seolah-olah mengaku kesalahan rakyat kita sedangkan selama ini,” katanya ketika berucap dalam sesi persidangan tersebut di Kota Iskandar, di sini.

Pada 24 Oktober lalu, beberapa nelayan tempatan yang terlibat dalam pertengkaran dengan pihak berkuasa Singapura mendakwa dihamburkan kata-kata kesat dan penghinaan oleh pihak berkuasa Singapura.-KOSMO! ONLINE


850 banduan Penjara Kelantan terima latihan pekerjaan
Oleh ROSMIZAN RESDI

7 Disember 2022, 4:20 pm
KOTA BHARU – Seramai 850 banduan Jabatan Penjara Kelantan yang sedang menjalani hukuman diberi latihan pekerjaan dalam pelbagai bidang melibatkan kerjasama dengan syarikat Corporate Smart Internship (CSI).
Pengarah Jabatan Penjara Kelantan, Penolong Kanan Komisioner Mat Yaacob berkata, kerjasama yang terjalin dengan syarikat tersebut sejak empat tahun lalu itu telah menyediakan peluang pekerjaan kepada golongan berkenaan.
“Seramai 850 banduan termasuk 280 sedang bekerja dengan syarikat berkenaan pada tahun ini.
“Setakat ini, kesemua 21 buah syarikat CSI dapat menyediakan sebanyak 300 peluang pekerjaan kepada banduan. Masih ada banyak lagi syarikat yang sedang menunggu untuk bekerjasama dengan kita,” katanya pada sidang akhbar selepas Program Outreach Memperkasa Komuniti Koreksional, ‘We Care’ Peringkat Penjara Negeri Kelantan di Universiti Malaysia Kelantan (UMK) Kampus Kota di sini hari ini.
Mengulas lanjut, Mat berkata, banduan yang terlibat dengan program itu terdiri daripada penghuni penjara yang bakal menyertai Sistem Parol dan Program Pembebasan Banduan Secara Lesen (PBSL).
“Bidang yang mereka ceburi antaranya mekanik, sektor pengilangan dan perladangan. Ada syarikat yang sedang menunggu untuk mengambil banduan wanita untuk menjalani latihan spa,”ujarnya. – KOSMO! ONLINE


Geng Ajib, Patah sasar curi motosikal Ex5, 125Z tumpas
Oleh AZMI NORDIN

7 Disember 2022, 3:54 pm
AMPANG JAYA – Polis menumpaskan sindiket curi motosikal yang didalangi dua kumpulan iaitu Geng Ajib dan Patah yang menyasarkan Honda Ex5 dan Yamaha 125Z sekitar Kuala Lumpur, sejak bulan lalu.
Kedua-dua kumpulan tersebut mensasarkan kawasan letak motosikal yang tidak berpengawal dan dilakukan secara berkumpulan antara dua hingga empat orang sebelum dileraikan lalu dijual secara dalam talian.
Ketua Polis Daerah Ampang Jaya, Asisten Komisioner Mohamad Farouk Eshak berkata, tangkapan pertama melibatkan geng Patah yang mana dalangnya berusia, 40 tahun.
“Berdasarkan laporan mangsa seorang penjaga stor berusia 28 tahun memaklumkan, motosikal Honda C100 yang diletakkannya dalam keadaan berkunci di kediamannya sekitar Ampang telah hilang pada pukul 11.30 pagi, 25 November lalu.
“Bertindak atas maklumat tersebut, sepasukan anggota membuat tangkapan terhadap empat orang lelaki tempatan di sekitar Kuala Lumpur pada hari yang sama,” katanya dalam sidang akhbar di Ibu Pejabat Polis Daerah Ampang, pagi tadi.
Jelas Farouk, kesemua suspek ditahan merupakan ahli geng Patah yang berusia lingkungan 34 hingga 40 tahun serta positif dadah methamphetamine.

Katanya, hasil semakan mendapati suspek bekerja sebagai mekanik, peniaga dan penghantar barang mempunyai empat ke 15 rekod lampau melibatkan kes dadah, curi dan pecah rumah.
“Rampasan barang curi melibatkan dua buah motosikal Honda Ex5, rangka motosikal, dan sebuah Yamaha LC 135 berwarna hitam, dan kumpulan ini menyasarkan motosikal jenis Honda Ex5,” katanya.
Sementara itu, bagi tangkapan Geng Ajib pula, beliau berkata, empat suspek berusia lingkungan 24 tahun hingga 34 tahun diberkas mmenerusi Op Lejang bermula 29 November lalu.
“Susulan penahanan itu, kita merampas tiga motosikal iait sebuah Yamaha LC dan dua Yamaha 125ZR serta pelbagai komponen motosikal termasuk dua enjin motosikal.
“Semakan mendapati tiga daripada suspek mempunyai rekod lampau dan ujian saringan air kencing mendapati semuanya positif dadah,”ujarnya. -KOSMO! ONLINE.


Disangka bujang, rupanya sudah ada dua anak
Oleh KOSMO!

7 Disember 2022, 4:39 pm
PETALING JAYA – Remuk hati seorang wanita apabila mendapat tahu ‘teman lelakinya’ yang disangka bujang ternyata sudah beristeri dan memiliki dua orang cahaya mata.
Pendedahan tersebut dikongsikan oleh seorang wanita berkenaa menerusi hantaran di media sosial TikTok miliknya, @dalilifatini.
“Saya dapat merasakan bahawa dia sebenarnya sudah memiliki pasangan tetapi masih tidak dapat membuktikan firasat tersebut kerana nama yang digunakannya bukanlah nama sebenar.
“Berbekalkan bantuan ibu, pada akhirnya saya mendapat tahu namanya yang sebenar, ” jelasnya yang bertindak meninggalkan lelaki tersebut lantaran merasa kasihan dengan isteri dan anak-anaknya
Tambahnya, semua gambar-gambar dapat diperolehi dengan mudah menerusi Facebook dan lain-lain aplikasi kerana sudah tahu akan nama sebenarnya sekali gus mendedahkan kebenaran ternyata rupa-rupanya dia sudah berkhawin dan memiliki anak.
Menurutnya, perkenalan mereka pada awalnya bermula menerusi sebuah aplikasi di media sosial dan berterusan hingga ke realiti.

“Dia sentiasa menemani saya contohnya pergi berjogging, mengajak keluar, berhubung menggunakan panggilan video di Instagram, sering melawat di kampus, membelikan bunga sewaktu hendak menjawab ujian serta selalu memuat naik kata-kata rindu di Instagram dan sebagainya,” katanya.
Ujarnya, lelaki tersebut sudah merayu dan meminta maaf kepadanya serta dia berharap agar individu tersebut benar-benar menyesal atas tindakannya dan boleh berubah ke arah yang lebih baik.
Meninjau ruangan komen, rata-rata netizen meluahkan simpati mereka terhadap wanita tersebut dan memuji tindakan yang dilakukannya.
“Terima kasih kerana menjaga perasaan isteri dan anak-anaknya. Semoga ada yang lebih baik untuk anda,” komen seorang pengguna TikTok.
“Tahniah. Anda wanita yang bijak dan baik. Semoga dipertemukan dengan jodoh yang lebih baik,” puji netizen lain pula.
Dalam pada itu, wanita berkenaan sempat meninggalkan pesanan kepada para wanita di media sosial berkenaan agar bertindak menyelidik latar belakang seseorang itu terlebih dahulu agar kesilapannya tidak berulang kepada mereka.
Hantaran tular tersebut telah meraih sebanyak 1,700,000 jumlah tontonan dan 99,400 tanda suka setakat ini. – KOSMO! ONLINE


ForceParkBois hormat emosi Pablo, pemergian arwah Syazlin
Oleh MOHD. HAIKAL ISA

7 Disember 2022, 4:40 pm
KUALA LUMPUR – “Kami tak boleh nak cakap banyak. Kami hormat dia (Shaf) dan juga arwah (Syazlin Zainal).”
Itu respons kumpulan hip-hop, ForceParkBois tentang keadaan emosi semasa salah seorang anggota grup, Shaf Pablo yang kehilangan kekasihnya itu, bulan lepas.
Allahyarham Syazlin yang merupakan pelakon dan juga pempengaruh meninggal dunia akibat terjatuh dari tingkat 22 sebuah pangsapuri di Taman Iskandar, Johor Bahru, Johor.
Salah seorang ahli kumpulan tersebut, CH1K berkata, bukan mudah kehilangan orang yang dicintai dan fasa tersebut sedang dilalui Pablo.
“Benda sebegini kalau jadi kepada sesiapa pun, memang kita tahu bagaimana keadaan emosi. Tak perlu dipersoalkan pun rasanya.
“Apa-apa soalan patut diajukan sendiri kepada Pablo dan dia sendiri perlu jawab. Kami tiada kuasa nak menjawab bagi pihaknya,” kata CH1K kepada Kosmo! Online usai sidang media festival muzik, Nusa Fest di ibu negara, semalam.
Kumpulan hip-hop asal Johor, ForceParkBois bakal mengadakan persembahan bersama kumpulan hebat lain dalam festival muzik, Nusa Fest pada Februari 2023 anjuran Shiraz Projects. – SADDAM YUSOFF.
Sebagai sahabat, apa yang disalurkan kepada Pablo adalah sokongan dan memberikan ruang untuk dirinya kembali sembuh seperti biasa.

“Ada juga hubungi dia (Pablo). Sekarang ini, tentang komitmen terhadap kumpulan, kami bagi masa kepadanya.
“Sebab arwah pun orang kenal. Kami tak nak tekan Pablo atau beri tekanan kepadanya. Jadi, kami memang beri masa untuk emosinya kembali sembuh,” ujar Han Panas.
Sementara itu, ditanya tentang peluang mengadakan persembahan dengan nama-nama besar dalam Nusa Fest, ForceParkBois yang terkenal dengan lagu berjudul Lotus berasa gemuruh apabila akan berkongsi pentas dengan idola mereka seperti Kunto Aji, Bunkface dan Budak Nakal Hujung Simpang.
“Gemuruh sikit sebenarnya. Gila, ramai idola yang akan kongsi pentas nanti.
“Tapi, itulah kami hanya boleh janjikan yang terbaik pada persembahan nanti di Nusa Fest,” kata Han lagi.
Nusa Fest yang membawakan sebuah festival muzik menggabungkan tiga negara iaitu Malaysia, Indonesia dan Singapura akan berlangsung pada 4 dan 5 Februari 2023 di Bandar Malaysia, Sungai Besi.
Selain nama-nama band yang disebut, festival muzik tersebut akan turut disertai Burgerkill, Dipha Barus, Diskoria, Feast, Fourtwnty, Gerhana Skacinta, Hindia, Iqbal M., Jemson, Kelompok Penerbang Roket, Ras Muhamad, Salammusik dan White Persussion Unit.
Tiket persembahan boleh didapati menerusi laman sesawang, www.myticket.asia. – KOSMO! ONLINE


SIBS 2022 catat potensi rundingan jualan RM1.45 bilion
Oleh MOHAMAD NAUFAL MOHAMAD IDRIS

7 Disember 2022, 4:23 pm
SHAH ALAM – Kerajaan Selangor berjaya mencatatkan potensi rundingan jualan bernilai RM1.45 bilion pada Sidang Kemuncak Perniagaan Antarabangsa Selangor (SIBS) 2022, yang berakhir pada 9 Oktober lalu.
Pengerusi Jawatankuasa Tetap Pelaburan, Perindustrian dan Perdagangan, Industri Kecil dan Sederhana Selangor, Datuk Teng Chang Kim berkata, jumlah tersebut adalah yang tertinggi sepanjang sejarah penganjuran sidang berkenaan.
“Pada SIBS 2021, hanya RM217.6 juta nilai potensi rundingan jualan sahaja dapat dicatatkan dan hal ini berlaku kerana ketika itu Malaysia baharu mula untuk membuka pintu sempadan.
“Sebanyak tujuh memorandum persefahaman (MoU_ melibatkan kerjasama dalam pelbagai sektor berjaya ditandatangani pada sidang kali ini,” katanya pada sidang akhbar bagi memaklumkan kejayaan SIBS 2022 di Bangunan Setiausaha Kerajaan Negeri Selangor, di sini semalam.
Menurutnya, MoU paling besar yang berjaya dimeterai adalah antara CSSM Asset Management Sdn. Bhd. dan Harum Minat Sdn. Bhd. untuk kerjasama membangunkan International Integrated Logistics Services (IILS) di Sepang.
Selain itu, Perbadanan Kemajuan Pertanian Selangor (PKPS) dan Petronas Global Technical Solutions Sdn. Bhd. (PGTSSB) turut menandatangani MoU berhubung beberapa projek bagi mengekalkan kelestarian alam sekitar di negeri ini.

“Manakala bagi Pameran Penerbangan Selangor (SAS) 2022, sebanyak 14 MoU berjaya ditandatangani merangkumi kerjasama penyelidikan dan pembangunan serta industri aeroangkasa.
“Kita mensasarkan lebih banyak potensi rundingan jualan yang dapat ditandangani pada SIBS dan SAS akan datang,” ujarnya. – KOSMO! ONLINE